qundao/data-zh-poetry huggingface dataset:
飞仙图
作者：刘永之
朝代：明
体裁：七言绝句

绿膺凤载琼箫，雾鬓烟鬟向月飘。阆苑独归仙路远，九天风露湿红绡。
黄士一为余作墨梅效阴何体
作者：刘永之
朝代：明
体裁：五言律诗

朝阳耀白雪，微月照寒泉。玉环承佩结，明珠缀组连。不愁歌次阕，已向画图传。讵是扬州郭，偏蒙何逊怜。
扬子刺船歌
作者：刘永锡
朝代：明
体裁：乐府曲辞

白日堕兮野茫茫，家千里兮来远方，壮士何时兮归故乡。
榕水流声
作者：刘汉
朝代：明

古榕潮汐地，百折绕平田。吞吐涵明月，盈虚漾碧天。养源宗楚令，知味契伊川。赋罢临流兴，曲肱一枕眠。
凤栖山
作者：刘汝松
朝代：明
体裁：五言律诗

返景依山尽，秋光入浦残。露零寒芷白，霜重晚枫丹。素发予飘梗，沧洲尔纫兰。瑶琴多古调，相对不烦弹。
南纪楼
作者：刘汝松
朝代：明
体裁：五言律诗

山迥连秋郭，亭孤对晚江。烟深渔钓独，野阔鸟飞双。竹绕清溪径，云通白石窗。冷然幽意惬，暂使客愁降。
送李进士之京
作者：刘汝松
朝代：明
体裁：古风

春风吹岐路，朝日照高城。青阳既骀荡，林薄亦芬荣。之子去安适，迢迢入承明。皇居一何丽，双阙淩太清。白马振长緌，丹陛罗群英。匪才惭寡用，高步羡芳声。盛年志四海，岂徒夸今名。
怀仙志
作者：刘汝楫
朝代：明

愁倚孤桐别思添，美人曾忆醉秋蟾。歌翻激楚朱樱小，钗按窝云玉笋纤。巫女梦阑宵寂寂，沈郎病怯昼恹恹。芳魂归处凄风动，仙影微茫怆隔帘。
寄上钱大宗伯牧斋
作者：刘汝模
朝代：明
体裁：五言律诗

生遭陵谷变，天幸勉饥寒。韵语供嘲谑，朋来共笑欢。流传学士侧，采录紫毫端。草野怀私淑，何时拜杏坛。
自遣
作者：刘汝模
朝代：明
体裁：五言律诗

鬓发风前秃，苍苍竟若何。酒拼千日醉，诗许半生魔。山水看无改，儿孙长渐多。携锄理荒圃，开径任婆娑。
东山
作者：刘泌
朝代：明
体裁：古风

九日不登高，烟霞澹林麓。十日秋气清，东山倚天矗。复道舒新蓁，琳宫隐扶木。振衣蹑其巅，一纵千里目。荒城太如斗，众山渺焉伏。埽石坐层云，鸣钟发幽谷。僧至焚妙香，居然在天竺。忽开西域莲，掩彼南阳菊。何言非土良，游此筑堪卜。羲驭难可停，且倒樽中绿。
新添晚村
作者：刘泌
朝代：明
体裁：古风

春力通原野，车马恣新绿。归心行失次，日入在荒麓。有村流水边，溪花亦多簇。畎浍晚烟蒙，稚子驱归犊。三五指行车，问君何所逐。感此良叹嗟，款扉止我毂。昏堂灯延客，居人失幽独。夜深人尽卧，掩卮对残烛。荣名亦区区，以己听伸缩。如此车马间，何曾语昔夙。月光明吐阶，渠响越平陆。简较生平心，惆怅鸡声促。
一篷诗酒为王世祥赋
作者：刘泰
朝代：明

诗兴翩翩酒兴豪，一篷吴下盛游遨。歌声激烈蘋风细，醉影欹斜柳月高。碧水鱼龙惊洗盏，白沙鸥鹭避挥毫。天才海量俱无敌，到处人人识锦袍。
与客西湖行乐
作者：刘泰
朝代：明

湖西山水名天下，有客乘春作胜游。白骑踏花银络脑，青娥舞雪锦缠头。幡幢影里高低寺，弦管声中远近楼。如此风光莫虚度，人生只合老杭州。
丰乐楼
作者：刘泰
朝代：明

层楼高处宴王孙，湖上青山落酒樽。三百年来春一梦，月明还照涌金门。
九日与客登馀杭寡山
作者：刘泰
朝代：明

好风吹我上层峦，吴越江山画里看。独步青云酬夙志，群来白雁送新寒。诗袍夺锦才无敌，酒斝飞金量尽宽。却笑陶潜归去晚，空糜五斗缚微官。
九日偕沈濬之饮天长寺昌上人所
作者：刘泰
朝代：明

佳节青山懒去登，共缘西郭访名僧。壶虚暗滴莲花漏，衣薄寒生柿叶绫。拟薙白头归净社，欲留红日系长绳。与君且尽杯中物，有约重来恐未能。
九日游宝峰分得秋字
作者：刘泰
朝代：明

共买肩舆郭外游，登高快我豁吟眸。天包沧海欲穷处，人立青山最上头。万木总含霜露气，一壶浑遣古今愁。南来新燕斜成字，写出西风澹澹秋。
九月望日登宝峰次韵
作者：刘泰
朝代：明

玉瓶载酒傍湖行，共指中峰劝我登。老去簪花羞雪鬓，倦来扶足喜霜藤。六桥客醉笙歌窟，三竺僧归紫翠层。晴好雨奇吟不尽，古今苏子擅才能。
买臣负薪图
作者：刘泰
朝代：明

家贫且作会稽樵，担在肩头斧在腰。出谷每烦明月送，入山何待白云招。松深湿翠沾书卷，花近晴香扑酒瓢。千载荣归怜去妇，低回羞过覆盆桥。
云山图为王廷实题
作者：刘泰
朝代：明

溪沙白白树青青，溪上人家户半扃。渺漠寒云迷鸟道，瀰漫新水断凫汀。长竿我欲来垂钓，短锸谁招去采苓。梦寐未能忘旧隐，抗颜尘俗愧山灵。
云鸿为宁夏舍人张通之赋
作者：刘泰
朝代：明

张君志高远，有若云间鸿。凌风鼓六翮，矫矫摩秋空。万里簉鹓鹭，燕雀安能从。况乃将门子，伟然才且雄。腰悬三尺剑，手挽六钧弓。蔚为西土英，所蕴惟丹衷。誓将事明主，岂止分寸功。天朝资羽仪，赞治歌时雍。下视斥鴳辈，栖栖但蒿篷。为赋云鸿诗，勖哉慎始终。
休宁道中
作者：刘泰
朝代：明
体裁：七言律诗

东风吹我过休宁，轧轧肩舆路几程。山鸟有音堪入听，野花无数不知名。孤村荒落溪边绕，五岭崎岖树杪行。日暮邮亭暂安憩，且将苏息问苍生。
冬日晓望
作者：刘泰
朝代：明

寒风薄絮衣，落木纷骚屑。江红有断霞，山碧无留雪。隔水一声鸡，悠悠送残月。
冰雪轩为汪廷俊赋
作者：刘泰
朝代：明

雪洁冰清色混融，开轩晏坐玉华中。掬波洗砚流澌白，扫絮烹茶活火红。夜半交辉惟皓月，春来解冻有条风。呼儿简点梅消息，已漏寒香在水东。
初秋遣怀
作者：刘泰
朝代：明

商飙一剪入帘帷，共说今年气候迟。桐子坠青惊旧梦，豆花含紫待新诗。囊空底用干元振，貌寝徒劳问客师。几欲登临看秋色，高僧未有白云期。
吴山看雪呈郁士端
作者：刘泰
朝代：明

天人剪水落云端，直上危坡纵远观。万竹无声银凤立，千峰有势玉龙蟠。已将奇事占麰麦，更揽清华入肺肝。谁倚东风吹短笛，梅花初放不禁寒。
咏东坡赤壁图
作者：刘泰
朝代：明

黄州迁客气如虹，夜放扁舟吊两雄。东下火攻吴卒锐，北来阵战魏师空。白沙折戟荒凉外，绿酒芳樽感慨中。烂醉不知天地老，江流终古浩无穷。
咏燕
作者：刘泰
朝代：明

解补梁间垒，能寻花下门。春来与秋去，莫负捲帘恩。
咏芙蓉
作者：刘泰
朝代：明

一树临秋水，红颜美少年。开迟君莫怨，犹在菊花先。
喜徐勉仁至
作者：刘泰
朝代：明

灵鹊向我鸣，隔户闻剥啄。高士忽见过，一笑情不薄。春韭已胜剪，请就梅花酌。人生百年内，急景蛇赴壑。薰莸杂香臭，泾渭混清浊。世态难与言，举觞且为乐。
墨菊
作者：刘泰
朝代：明

自是中黄第一家，雁来时节傲霜华。如何秋色无人管，移向龙泉道士家。
壬辰客人日
作者：刘泰
朝代：明
体裁：五言绝句

客里逢人日，羁留此独难。如何燕市月，犹作故乡看。
夏圭山水图
作者：刘泰
朝代：明

夏圭丹青世无敌，远近淡浓归数笔。天机所到入神妙，此图犹为人爱惜。青山峨峨树童童，高泉一派飞白虹。云林烟谷互隐见，羊肠细路东西通。溪边丈人青似玉，倚树悠然吟不足。我役黄尘奔竞途，劳生颇欠看山福。春风几度蔷薇开，旧时猿鹤休惊猜。有田可耕书可读，家在山中归去来。
宴集次费宗裕韵
作者：刘泰
朝代：明

涌金门外新亭好，得共群贤尽日娱。白藕褪花秋欲近，绿筠交叶暑全无。衣浮爽气龙收雨，镜破澄光鹭点湖。回首凤城扶醉入，漏声催晚急铜壶。
寄叶友甫
作者：刘泰
朝代：明

文康孙子近如何，几约看山不见过。金剩酒资春醉少，铁穿门限日书多。才高羡汝连城璧，器小惭予测海螺。芳岁勋劳须早著，光阴容易鬓成皤。
寄吴百户东升
作者：刘泰
朝代：明

墨花香满砚池头，尽说能书老户侯。顾兔分毫迟授管，冷金纸上字双钩。
寄梁汝实
作者：刘泰
朝代：明
体裁：五言律诗

梁鸿志高尚，不受鹤书徵。金石文能辨，云霄路懒登。有身清似鹤，无欲静于僧。想得诗成处，双花结夜灯。
寄梁汝实
作者：刘泰
朝代：明

梁鸿志高尚，不受鹤书徵。金石文能辨，云霄路懒登。有身清似鹤，无欲静於僧。想得诗成处，双花结夜灯。
寄永庆寺达上人
作者：刘泰
朝代：明

问讯江干白足僧，妙龄传得祖师灯。苦吟竹里肩山耸，晏坐萝间性海澄。染翰勇磨千锭墨，看云閒拄一枝藤。黄尘笑我劳行役，拟借清凉散郁蒸。
寄沈大经
作者：刘泰
朝代：明

吴山山下隐君家，静掩柴荆绝市哗。径小黑翻飞去燕，池香红点落来花。借书不受银瓶酒，待客惟烹石鼎茶。想得长斋依绣佛，白云窗户阅《楞伽》。
寄费廷用
作者：刘泰
朝代：明

幽人住处远尘嚣，境绝轮蹄逸兴饶。不饮市无赊酒券，能吟家有贮诗瓢。竹欹每见双仪凤，江近应闻两度潮。记得春时茶宴散，杏花斜日望仙桥。
寄长春庵道士沈继升
作者：刘泰
朝代：明

我爱长春子，金丹久驻容。孤高松上鹤，玄妙鼎中龙。煮石秋烟淡，研朱晓露浓。深居无一事，谁共看芙蓉。
寄馀杭张景饶
作者：刘泰
朝代：明

可是庞公懒入城，隐居无事乐閒行。埋头蠹简方成学，适意鱼竿岂钓名。山绕洞霄千朵秀，水来天目一支清。岁华冉冉春期近，应对寒梅感旧情。
寄馀杭陶士通小友
作者：刘泰
朝代：明

猎猎霜风岁暮天，祗应独乐在林泉。深樽白醉茅柴酒，利稧黄收䆉稏田。寒暑无情双转毂，交游有道两忘年。春来准拟寻君去，重买苕溪罨画船。
小景
作者：刘泰
朝代：明

隔岸峰峦过雨新，桃花水暖碧潾潾。谁家艇子閒来往，只载春光不载人。绿树阴阴覆野亭，绿波漾漾没沙汀。短藜记得寻幽处，一路莺声酒半醒。云溪一带净无沙，门对青山是我家。两日不来亭子上，东风开过紫藤花。
小景·其一
作者：刘泰
朝代：明

隔岸峰峦过雨新，桃花水暖碧潾潾。谁家艇子閒来往，只载春光不载人。
小景·其三
作者：刘泰
朝代：明

云溪一带净无沙，门对青山是我家。两日不来亭子上，东风开过紫藤花。
小景·其二
作者：刘泰
朝代：明

绿树阴阴覆野亭，绿波漾漾没沙汀。短藜记得寻幽处，一路莺声酒半醒。
恰似村为诸立夫题
作者：刘泰
朝代：明

非村非郭路萦回，绕屋蔷薇户半开。春暖莺声相应答，晚晴鸦阵自归来。白烟上锉炊新稻，红雨糟床滴旧醅。山色满窗书满架，此生无梦落黄埃。
悼亡女四首·其一
作者：刘泰
朝代：明
体裁：七言绝句

辗转经旬卧不宁，病余瘦骨见伶仃。从今相隔重泉路，谓我何人不泪零。
悼亡女四首·其三
作者：刘泰
朝代：明
体裁：七言绝句

挨得残冬又早春，谁知春到死为邻。可怜除夜团圞坐，犹说明朝拜岁新。
悼亡女四首·其二
作者：刘泰
朝代：明
体裁：七言绝句

一双素手本天成，针黹居然色色精。花样翻新余画箧，夙缘应得到三生。
悼亡女四首·其四
作者：刘泰
朝代：明
体裁：七言绝句

舌根卷曲苦难听，兔兔吞吞不暂停。话到无声余有泪，抬头犹自恋原鸰。
挽朱孟宽
作者：刘泰
朝代：明
体裁：七言律诗

曾携孤剑入辕门，老大还家荷主恩。青草塞边丹凤诏，绿畴轩外白鸥村。一蓑烟雨销残梦，几树松楸泣断魂。尚见乡人存旧德，寻常相对有啼痕。
挽阴阳正术沈克永
作者：刘泰
朝代：明

相地占天两鬓皤，忽闻观化奈愁何。眼前故旧知心少，身后文章诔行多。庭院鹤鸣空夜月，江湖鸥散冷秋波。贤郎早受青囊诀，籍籍时名起浙河。
新秋示盛伯宣
作者：刘泰
朝代：明

暑退新凉透碧纱，砧声不断是谁家。酒醒小立残阳里，闲数篱边紫豆花。
春日偕友游梵天寺
作者：刘泰
朝代：明

十载不登江上寺，旧栽松树拂云长。非因避俗来空刹，正爱谈玄坐石床。幡外日移双塔影，麈边风递杂花香。问僧谁作兹山偈，犹是前朝苏雪堂。
春日同项宗彝蒋文伟赋
作者：刘泰
朝代：明

湖上韶光似酒浓，踏花重觅旧游踪。东风知我看真景，轻约春云过两峰。
春日湖上
作者：刘泰
朝代：明

笙歌窟里无穷景，老我从游学少年。但信玉骢穿翠径，谁惊白鹭入苍烟。暖风欲飐簪花帽，春水初高载酒船。笑指涌金门外路，几时罗袂再重连。西子湖头风日佳，春衣初试踏晴沙。长堤画舫依杨柳，小店青旗映杏花。笑里握阄机变化，狂边题句字欹斜。晚来不尽登临兴，一路莺声送到家。
春日湖上·其一
作者：刘泰
朝代：明

笙歌窟里无穷景，老我从游学少年。但信玉骢穿翠径，谁惊白鹭入苍烟。暖风欲飐簪花帽，春水初高载酒船。笑指涌金门外路，几时罗袂再重连。
春日湖上·其二
作者：刘泰
朝代：明

西子湖头风日佳，春衣初试踏晴沙。长堤画舫依杨柳，小店青旗映杏花。笑里握阄机变化，狂边题句字欹斜。晚来不尽登临兴，一路莺声送到家。
春日湖上四首
作者：刘泰
朝代：明

浴鹄湾头荡桨过，雨声昨夜涨湖波。落梅天气寒偏峭，未许春衣试薄罗。步逐东风踏软沙，背人惊鹭去斜斜。两株红杏疏篱外，知是湖村卖酒家。小鬟扶处醉瞢腾，落日寒生半臂绫。燕子不来春尚浅，湖阴留得未消冰。樱桃花发向阳枝，便觉韶光暗有期。明日重来应熳烂，双柑斗酒听黄鹂。
春日湖上四首·其一
作者：刘泰
朝代：明

浴鹄湾头荡桨过，雨声昨夜涨湖波。落梅天气寒偏峭，未许春衣试薄罗。
春日湖上四首·其三
作者：刘泰
朝代：明

小鬟扶处醉瞢腾，落日寒生半臂绫。燕子不来春尚浅，湖阴留得未消冰。
春日湖上四首·其二
作者：刘泰
朝代：明

步逐东风踏软沙，背人惊鹭去斜斜。两株红杏疏篱外，知是湖村卖酒家。
春日湖上（四首）
作者：刘泰
朝代：明

樱桃花发向阳枝，便觉韶光暗有期。明日重来应熳烂，双柑斗酒听黄鹂。
春溪放棹图
作者：刘泰
朝代：明

淡淡春风作嫩晴，柳条金软未胜莺。何人点破春溪色，载酒来寻白鹭盟。
晚春漫兴
作者：刘泰
朝代：明

单罗初试怯春风，金鸭香销翠被空。江燕低翻三寸黑，海棠微褪一分红。酒因睡浅酲难解，诗为愁多句未工。晴日渐长儿女懒，秋千闲在曲阑东。
晚景便面为沈仲明作
作者：刘泰
朝代：明

上方楼阁隐烟霏，风递钟声出翠微。隔水冷霞红不散，残光斜照两人归。
晚泊郑家口
作者：刘泰
朝代：明
体裁：七言绝句

风帆系缆暮何之，放脚行行有所思。且向旗亭闲贳酒，双环听唱白云词。
晚翠轩为叶景芳题
作者：刘泰
朝代：明

隐君轩外有寒松，元是徂徕秀气钟。独立不倾风雨势，后彫能抗雪霜容。采花日暮防惊鹤，种子年深恐化龙。老去巳无丁固梦，掩关高卧绿阴浓。
暮春舟中
作者：刘泰
朝代：明
体裁：五言律诗

独客自生愁，非关叹白头。雁迷青海月，人老玉关秋。冷淡怜江草，清閒羡野鸥。推篷发长啸，诗思满沧洲。
杏花画眉
作者：刘泰
朝代：明

粉红花放满枝春，嫩色柔香过雨新。啼鸟一声庭院晓，隔窗催起画眉人。
横笛图为卢宏景题
作者：刘泰
朝代：明

矗矗峰峦过雨新，暖风吹绿半溪蘋。从来不识尘劳事，输与船头弄笛人。
次聂大年游净慈寺
作者：刘泰
朝代：明

步联苔蹬翠层层，方外幽寻我最能。虎视不惊团射客，鸥閒常送过湖僧。支那蹋遍无双寺，临济传来有一灯。话久顿忘饥渴想，诗怀清似玉壶冰。
次韵九日登吴山
作者：刘泰
朝代：明

良辰载酒不虚行，天拔胥山入凤城。簪菊莫嫌乌帽重，佩萸还喜绛囊轻。长风送雁秋逾净，斜日团鸦晚更晴。自幸登临无老态，漫扶双足放眸明。
次韵夏大卿寄玛瑙寺献上人
作者：刘泰
朝代：明

高僧占断西湖胜，细草斜连石子坡。度岭剪来藤作杖，翻畦种得菜成窠。一龛晓日红蒸衲，四壁秋烟翠染萝。借问何时开夜讲，洗清尘耳定须过。
次韵夏大卿游玛瑙寺
作者：刘泰
朝代：明

葛洪仙岭蹋花阶，觅向幽僧叙雅怀。玛瑙异光生白石，芙蓉高势拔苍崖。狙公竞献山堂果，龙伯驰分水殿斋。自是上卿便野步，青丝软履胜朝鞋。
次韵廷用初夏写怀
作者：刘泰
朝代：明

感时又过一年春，穆穆南薰霁景新。杨柳小园莺鷇早，荼蘼深院蝶来频。门无白纸催租吏，座有黄金买赋人。何幸生居尧舜世，湖山拟待老吾身。
次韵秋雨感怀
作者：刘泰
朝代：明

积雨连朝天地阴，门前谁遣鹤轩临。寒摧砧杵残秋尽，老约头颅暗雪侵。黄偃一丛篱菊重，碧添三尺野塘深。腐儒无力鞭红驭，独抱时忧耿耿心。
江山访道为王古心赋
作者：刘泰
朝代：明

悠悠云水送舟车，历遍江山万里馀。东拜孔林瞻圣表，南寻禹穴探神书。柳花扑盖春深后，芦叶侵篷月上初。一笑归来心领会，无穷乐趣有谁如。
泛湖值雨简费廷用
作者：刘泰
朝代：明

湿云遮断好峰峦，斗酒呼来且尽欢。养鸭人家春水满，落梅天气午风寒。君醒陡觉衣裳薄，我醉宁知宇宙宽。閒却银筝多少曲，红楼船上几时弹。
清溪放棹图
作者：刘泰
朝代：明
体裁：七言绝句

溶溶新水碧于苔，风静菱花几个开。小艇不知何处客，载将秋色过溪来。
清溪放棹图
作者：刘泰
朝代：明

溶溶新水碧於苔，风静菱花几个开。小艇不知何处客，载将秋色过溪来。
清芬书室为周德辉题
作者：刘泰
朝代：明

一室能专静学功，炉熏不断火微红。砚池暖滴蔷薇露，书卷凉开茉莉风。郑圃无人知列子，汉庭有客荐扬雄。永怀燕寝凝香句，独许先生雅趣同。
湖上春步
作者：刘泰
朝代：明

出门雨脚收，西山翠如沐。一鹭忽飞来，点破湖光绿。春暗花已空，虑淡心自足。固穷分所宜，轻肥岂吾欲。
湖上暮归
作者：刘泰
朝代：明

小朦驮醉踏残花，柔绿阴中一径斜。日暮归来问童子，春衣当酒在谁家？
湖曲行春次沈用滨
作者：刘泰
朝代：明

巾子峰头葛岭西，盘回白石净无泥。莺吭暖送春声滑，鹭翅晴翻雪影低。红瘦岩花飘满路，绿肥湖水受诸溪。大家留取金钱百，拟约明朝酒再携。
秀上人课经图
作者：刘泰
朝代：明

山绕清溪树绕亭，隔云金磬晓泠泠。道人不管花开落，白乳香中读观经。
秋日与客登宝峰
作者：刘泰
朝代：明

踰湖秋晚上方游，兰棹遥停白鹭洲。云破觚棱金雀现，雨馀涧水玉虹流。紫檀爇鼎僧延款，绿醑浮杯客献酬。醉后陶然忘荷锸，疏狂我亦晋时刘。
秋日登宝峰
作者：刘泰
朝代：明

锦绣湖山画不如，良辰登眺驻肩舆。人生百岁苦难足，秋色一天清有馀。鹭散汀洲惊我啸，雁和霜露寄谁书。感时怀古愁无限，都仗金樽酒破除。
秋莺
作者：刘泰
朝代：明
体裁：七言绝句

紫陌曾听驻马蹄，王孙金弹杏花西。秋声不似春声好，莫恋斜阳尽意啼。
秋葵
作者：刘泰
朝代：明

露华闪闪照秋林，谁把红芳暗博金。白露不凋霜不剪，也知中有向阳心。
竹林书屋为周宗秀作
作者：刘泰
朝代：明

满林高竹荫苍苔，竹里藏修户半开。翠叶团光凝晓露，玉芽含味待春雷。地偏似与三湘接，诗好多邀二仲裁。闻道枝头有嘉实，九苞丹凤几时来。
竹西书舍为徐必明赋
作者：刘泰
朝代：明

藏修新构竹西房，锦轴牙签粲满床。翡翠归时翻夕照，凤凰鸣处向朝阳。诵馀不学衣襟润，卧久应便枕簟凉。分付家僮频简点，莫教春笋过东墙。
竹隐为王景辉作
作者：刘泰
朝代：明

竹里隐君子，悠然忘世情。夜凉巢凤下，春暖箨龙生。酒映尊中绿，诗镌节下清。何时招二仲，同结岁寒盟。
竹雪书房为惟恺赋
作者：刘泰
朝代：明

万竹凝寒雪正深，炉煨榾柮昼沉沉。翠侵缃帙閒开卷，玉照朱弦静鼓琴。短策莫嫌求仲造，扁舟只恐子猷寻。拥衾卧听平安报，谁识先生高尚心。
红梅翠竹
作者：刘泰
朝代：明

罗浮仙子访湘君，翠袖涓涓映茜裙。江月半痕归去晚，玉容春透酒微醺。
约苏文定泛湖
作者：刘泰
朝代：明

西湖山色两清奇，况是梨花酒熟时。整顿兰舟载春去，莫教鸥鹭笑来迟。
芭蕉
作者：刘泰
朝代：明

翠怯春寒叶未高，玲珑石畔托根牢。晓来记得题新句，露湿先生紫兔毫。
菊亭为陶文式赋
作者：刘泰
朝代：明

陶令诸孙学行优，绕亭栽菊更风流。天施白露开逢节，地涌黄金买断秋。劝客且簪头上帽，呼儿频泛掌中瓯。爱花老我今成癖，拟约相过共唱酬。
菊窗为郭应物赋
作者：刘泰
朝代：明

窗外年来都种菊，葛巾藜杖足优游。青虫蠹叶疏疏雨，黄蝶迷花淡淡秋。把酒从教陶令醉，餐英不识楚臣愁。何时约我疏篱下，坐对南山共倡酬。
西湖秋泛为费宗裕题
作者：刘泰
朝代：明

湖水㴠秋分外清，兰舟荡漾入空明。香消冷瓣红蕖坠，雪飐晴丝白鹭惊。老眼看山聊舣棹，小鬟催酒不停筝。胜游岂独坡仙辈，落日西风无限情。
西湖秋泛为费宗裕题
作者：刘泰
朝代：明
体裁：七言律诗

湖水涵秋分外清，兰舟荡漾入空明。香消冷瓣红蕖坠，雪飐晴丝白鹭惊。老眼看山聊舣棹，小鬟催酒不停筝。胜游岂独坡仙辈，落日西风无限情。
观耕为徐景辉赋
作者：刘泰
朝代：明

村村落落杏花风，起视耕夫绿野中。雨应双鸠田上下，犁随一犊路西东。暖分榆火晨炊妇，凉送壶浆昼馌僮。黾勉莫辞勤苦力，全家衣食在农功。
访友人张仁厚
作者：刘泰
朝代：明

乘閒访隐君，黄叶路斜分。惊犬知生客，穿篱吠白云。
责子效陶彭泽
作者：刘泰
朝代：明

七十吾已衰，两鬓飒然白。家贫寡生理，仅有三亩宅。儿痴不知书，颇能勤稼穑。常恐遇饥岁，租庸官府迫。忧来且倾酒，醉看南山色。
贺张天锡生子
作者：刘泰
朝代：明

兰房昨夜蔼祥氛，天锡佳儿自不群。一角白麟真有种，九苞丹凤岂无文。桑弧蓬矢阍人设，玉果犀钱座客分。试听啼声知国器，添丁谁说事耕耘。
贺法相寺住持海纳庵
作者：刘泰
朝代：明

湖上招提信少双，翠微楼阁白云窗。耳闻古佛遗真像，眼见高僧竖大幢。衲挂紫藤惊鼠窜，钵分沧海毒龙降。怀香欲叩毗尼藏，寸莛临钟不易撞。
贺致政都阃陈彦章
作者：刘泰
朝代：明

圣主仁恩被九垓，将军上疏早归来。非贪肘后黄金印，要醉花前碧玉杯。雪壁悬弓勋巳著，冰瓯涤笔句新裁。始终克尽为臣道，不愧邦家文武才。
贺隆竺昙住玛瑙寺
作者：刘泰
朝代：明

玛瑙坡前古道场，上人高坐据猊床。麈谈佛法三乘妙，香祝皇图万岁长。夜永黄猿啼月色，春明白露点湖光。何时借我高层阁，饱看青山到夕阳。
赠下天竺衡上人
作者：刘泰
朝代：明

芳年得度荷恩荣，圆顶方袍法苑英。天雨宝花修六忏，地存灵石悟三生。循岩鹿印春泥迹，倚树猿交月夜声。我亦相过曾借宿，蹋云亲送扫云迎。
赠学徒玑上人
作者：刘泰
朝代：明

墨名儒行隐云林，门掩黄埃深复深。东鲁遗书多贮腹，西乾妙法早传心。一窗梅月清吟思，满院松风续梵音。浅学我非韩吏部，不劳文畅苦相寻。
辛卯北上阻舟高邮与昆山邱鹿城联句
作者：刘泰
朝代：明
体裁：七言律诗

高挂轻帆向北游，可人千里幸同舟。谈经时挟青云志，学古欣逢丹桂秋。汗血马应邀一顾，骊珠龙自惠千州。勋名端在题名始，伫看银河涌月流。
过东昌府城
作者：刘泰
朝代：明
体裁：七言绝句

临淄十万旧齐疆，表海雄封未可量。我看东昌风景好，何须开口便苏杭。
追感诗
作者：刘泰
朝代：明
体裁：七言绝句

省试旋家剧病侵，向儿频问夜沈沈。青灯故我依然在，空负重泉一片心。
送钟钦礼还上虞
作者：刘泰
朝代：明

豆花风起动归心，取别匆匆出武林。韫椟宁无求价玉，探囊剩有买山金。鸥边白雨敲秋点，鸦际苍烟结暮阴。会面偏难分手易，两情深似越江深。
送魏重举省兄还临漳
作者：刘泰
朝代：明

远度闽关为省兄，相逢尤胜会彭城。夜床风雨愁何在，春草池塘梦又生。鸿雁无书劳北望，骊驹有曲壮南行。从来手足天伦重，落日分携各怆情。
重和凌交明游天长寺韵
作者：刘泰
朝代：明

步入香云一径深，宛然城市小山林。地生清净金无垢，竹奏铿锵玉有音。太守颜配应既醉，老僧头白尚能吟。暮归不用留衣别，儒墨交游只此心。
雁荡秋风
作者：刘泰
朝代：明

碧波凉冷雁来天，又报秋风一信传。淅淅绿彫初脆柳，萧萧红谢巳残莲。飘飏牧竖投村笛，断送渔郎入浦船。多少江湖倦游客，鲈鱼莼菜忆归田。
雪中登楼望湖上诸作
作者：刘泰
朝代：明

峰峦远近玉崔嵬，竹压柴门午未开。卧拥青绫迎送懒，洛阳县令不须来。晓来冰柱结檐牙，篱外疏梅破一花。铁箸自挑黄独火，苦吟谁识老刘叉。岁晚滕神故作威，剪冰裁玉不停飞。痴儿禁得双骹冷，独立梅边待鹤归。断冰漾漾立閒鸥，偶尔看山到渡头。浊酒一壶随处醉，老夫不典鹔鹴裘。登楼四望白模糊，直北天高是帝都。想得征西貔虎士，玉门关外破匈奴。东家酒熟纻旗悬，费尽床头子母钱。贵贱交游元不少，夜深谁泛剡溪船。白战诗成砚己冰，案头饥鼠乱窥灯。支离瘦影跏趺坐，好是人间戴发僧。随风杂霰落萧骚，破屋难禁一尺高。翻忆少年歌舞梦，美人金盏进羊羔。梦骑白凤挟飞仙，下视齐州九点烟。赋就晓寒残月里，觉来忘却衍波笺。瑞应丰年不在多，黑貂裘敝奈贫何。老怀未减峥嵘气，独对梅花发浩歌。
雪中登楼望湖上诸作·其一
作者：刘泰
朝代：明

峰峦远近玉崔嵬，竹压柴门午未开。卧拥青绫迎送懒，洛阳县令不须来。
雪中登楼望湖上诸作·其七
作者：刘泰
朝代：明

白战诗成砚己冰，案头饥鼠乱窥灯。支离瘦影跏趺坐，好是人间戴发僧。
雪中登楼望湖上诸作·其三
作者：刘泰
朝代：明

岁晚滕神故作威，剪冰裁玉不停飞。痴儿禁得双骹冷，独立梅边待鹤归。
雪中登楼望湖上诸作·其九
作者：刘泰
朝代：明

梦骑白凤挟飞仙，下视齐州九点烟。赋就晓寒残月里，觉来忘却衍波笺。
雪中登楼望湖上诸作·其二
作者：刘泰
朝代：明

晓来冰柱结檐牙，篱外疏梅破一花。铁箸自挑黄独火，苦吟谁识老刘叉。
雪中登楼望湖上诸作·其五
作者：刘泰
朝代：明

登楼四望白模糊，直北天高是帝都。想得征西貔虎士，玉门关外破匈奴。
雪中登楼望湖上诸作·其八
作者：刘泰
朝代：明

随风杂霰落萧骚，破屋难禁一尺高。翻忆少年歌舞梦，美人金盏进羊羔。
雪中登楼望湖上诸作·其六
作者：刘泰
朝代：明

东家酒熟纻旗悬，费尽床头子母钱。贵贱交游元不少，夜深谁泛剡溪船。
雪中登楼望湖上诸作·其十
作者：刘泰
朝代：明

瑞应丰年不在多，黑貂裘敝奈贫何。老怀未减峥嵘气，独对梅花发浩歌。
雪中登楼望湖上诸作·其四
作者：刘泰
朝代：明

断冰漾漾立閒鸥，偶尔看山到渡头。浊酒一壶随处醉，老夫不典鹔鹴裘。
雪庄为邬益之赋
作者：刘泰
朝代：明

龙蛇深蛰鸟深藏，冻合乾坤雪满庄。昼暝可无风助势，宵明应有月争光。功誇李愬平淮策，兴切王猷访戴航。此际胸襟如洗瀹，行探春信野梅香。
雪景画
作者：刘泰
朝代：明

高堂怪底寒侵骨，远山近山银突兀。细挑松火静中听，蚕叶蟹沙声仿佛。水边老屋伊谁家，爨烟几缕随风斜。出门一白已无地，蹇驴何处寻梅花？
题戴文进西湖图
作者：刘泰
朝代：明

钱塘西湖天下奇，浮光万顷澄琉璃。仙宫佛刹涌金翠，箫鼓之声闻四时。六龙扶日消春雾，画船撑过茅家埠。吴姬双唱遏云歌，惊散鸳鸯与雁鹭。水亭入夏薰风来，镜里荷花高下开。蔗浆酪粉出冰碗，对花一饮三百杯。梧桐叶脱属秋至，篮舆寻僧灵隐寺。深洞老猿呼不应，和得宾王旧诗句。玄冥剪水落九天，孤山突若银螺然。玉骢驼醉探春去，红椒已破疏篱边。戴进胸中有丘壑，挥洒新图使人愕。羊肠路口树阴阴，鸭嘴滩头沙漠漠。和靖东坡不可逢，白云常护青芙蓉。寄谢山灵莫相拒，早晚来听烟际钟。
题画
作者：刘泰
朝代：明

千峰落日阴，闪闪鸦飞尽。隔树暗鸣泉，苍茫路难认。何处远归樵，山花红插鬓。
题芍药
作者：刘泰
朝代：明

绿阴庭院巳非春，红药翻阶露朵新。绰约娇姿谁得似，天风吹下卫夫人。
题雪竹
作者：刘泰
朝代：明

雪霁湘川绝点埃，冷枝寒叶脆难开。舜妃昨夜游何处，骑得翩翩白凤回。
馆中春日
作者：刘泰
朝代：明
体裁：七言绝句

云外青山绕禁宫，树分晴色映帘栊。玉堂西畔微香度，红藕花开太液风。
鼓琴图
作者：刘泰
朝代：明

不向王门作从伶，独横焦尾坐云汀。钟期老去知音少，弹与秋江白鹭听。
桃溪书院
作者：刘泽大
朝代：明

桃阴掩蔼映清溪，玉署香浮碧汉齐。可是仙才留副墨，若为多士吐虹霓。参差台阁瞰瑶池，赢得长杨献赋时。玉手芙蓉秋不改，风流牧伯憩昭兹。
桃溪书院·其一
作者：刘泽大
朝代：明

桃阴掩蔼映清溪，玉署香浮碧汉齐。可是仙才留副墨，若为多士吐虹霓。
桃溪书院·其二
作者：刘泽大
朝代：明

参差台阁瞰瑶池，赢得长杨献赋时。玉手芙蓉秋不改，风流牧伯憩昭兹。
过灵空寺仙桥
作者：刘泽演
朝代：明
体裁：五言绝句

桥从云外度，僧向水边迎。幽鸟避人落，寒花傍日荣。
千丈井
作者：刘洁
朝代：明
体裁：七言律诗

凿井无泉尺已千，工人从此往梯仙。烟霞有径寻踪入，鹤鹿多情动客眠。虚度人间三十世，只游洞里一时天。谁教更觅归来路，遗恨悠悠五百年。
女娲山
作者：刘洁
朝代：明
体裁：七言律诗

炼石仙人杳莫攀，松花自点石苔斑。双峰带雨排青闼，万壑凝烟掩玉关。白鹤不归寥廓表，元猿空啸翠微间。补天功业谁能究，怅望寒云锁碧山。
次韵
作者：刘津
朝代：明

春晴载酒一登台，指点河山落日回。万顷波翻楼橹接，极天云静画图开。忧时每忆批鳞疏，惊代争传倚马才。不谓圣朝全盛日，亦令迁客渡江来。
翠岩亭
作者：刘津
朝代：明

步屧出幽林，岩欹积翠深。烟含孤磴折，云乱一溪阴。古树闻初偈，逃禅称静心。尊前遮莫醉，未怪早抽簪。
翠岩亭六首
作者：刘津
朝代：明

翠岩何窈窕，近阁频清游。趺坐岩头石，松风吹不休。支策过禅栖，苍云澹幽壑。诸天问上乘，花雨空中落。花龛高挂天，飞影不著地。鸣铎下虚空，谁悟岩头意。野寺鸣钟晚，斜晖敛翠微。牛羊下曲径，吾自澹忘归。仙子矞云衣，采得金花草。服食身欲飞，朱颜不能老。口弄碧玉管，凉飔飒飒轻。翱翔碧云里，招得董双成。
翠岩亭六首·其一
作者：刘津
朝代：明

翠岩何窈窕，近阁频清游。趺坐岩头石，松风吹不休。
翠岩亭六首·其三
作者：刘津
朝代：明

花龛高挂天，飞影不著地。鸣铎下虚空，谁悟岩头意。
翠岩亭六首·其二
作者：刘津
朝代：明

支策过禅栖，苍云澹幽壑。诸天问上乘，花雨空中落。
翠岩亭六首·其五
作者：刘津
朝代：明

仙子矞云衣，采得金花草。服食身欲飞，朱颜不能老。
翠岩亭六首·其六
作者：刘津
朝代：明

口弄碧玉管，凉飔飒飒轻。翱翔碧云里，招得董双成。
翠岩亭六首·其四
作者：刘津
朝代：明

野寺鸣钟晚，斜晖敛翠微。牛羊下曲径，吾自澹忘归。
铁岭云峰
作者：刘浚
朝代：明
体裁：五言律诗

苍嶙何所拟，天铸铁为峰。永镇千年鼎，长鸣万古钟。云连屏障合，雨润惠波溶。虽在山山内，楚江倚岱宗。
偶成二首
作者：刘涣
朝代：明

雪色西蕃马，临流顾影嘶。似嫌金络重，蹴碎落花泥。舞女花前过，轻如小燕飞。教坊新结束，翠羽织春衣。
偶成二首·其一
作者：刘涣
朝代：明
体裁：五言绝句

雪色西蕃马，临流顾影嘶。似嫌金络重，蹴碎落花泥。
偶成二首·其二
作者：刘涣
朝代：明
体裁：五言绝句

舞女花前过，轻如小燕飞。教坊新结束，翠羽织春衣。
初夏即事
作者：刘涣
朝代：明
体裁：五言绝句

野色满庭户，昼凉清景佳。一双白练带，飞上石榴花。
小游仙二首
作者：刘涣
朝代：明

玉京侍宴返瑶池，西母金舆九凤帏。小队旌幢三十六，龙声马影隔云飞。綵女香衣结翠缨，瑶笙学弄凤凰声。玉楼彻夜无人锁，十二栏杆月自明。
小游仙二首·其一
作者：刘涣
朝代：明
体裁：七言绝句

玉京侍宴返瑶池，西母金舆九凤帏。小队旌幢三十六，龙声马影隔云飞。
小游仙二首·其二
作者：刘涣
朝代：明
体裁：七言绝句

綵女香衣结翠缨，瑶笙学弄凤凰声。玉楼彻夜无人锁，十二栏杆月自明。
张楂翁自凤阳还钱唐赋此以寄
作者：刘涣
朝代：明
体裁：七言律诗

一别于今又五年，关河风雨梦相牵。羡君老有惊人术，愧我贫无使鬼钱。淮雁南来斜作字，楚江东下直如弦。子云罢献《长杨赋》，头白归来草《太玄》。
折枝芙蓉
作者：刘涣
朝代：明
体裁：七言绝句

渚宫秋老夕阳多，无复君王避暑过。席上舞衣零落尽，独留团锦照苍波。
无题二首
作者：刘涣
朝代：明

白玉搔头金步摇，春衫红胜海棠娇。只因记得当年事，重到桃花第四桥。鬓薄松松绿雾凉，春风点额麝香黄。背人扑得双蝴蝶，蒲扇蔷嶶露水香。
无题二首·其一
作者：刘涣
朝代：明
体裁：七言绝句

白玉搔头金步摇，春衫红胜海棠娇。只因记得当年事，重到桃花第四桥。
无题二首·其二
作者：刘涣
朝代：明
体裁：七言绝句

鬓薄松松绿雾凉，春风点额麝香黄。背人扑得双蝴蝶，蒲扇蔷嶶露水香。
春城曲
作者：刘涣
朝代：明
体裁：古风

柳花吹雪香满帘，南园草烟迷绿纤。素纱软屏隔春梦，金翠眉心团小凤。指怯调笙学莺语，度曲不成臆酸楚。却把巫山一段云，剪作春衫寄人去。东邻郎君马如雪，青锦短鞯裁杏叶。背人骑过为谁羞，银黄小袍醉眼缬。花貌越娘秋鬓薄，蛾眉学画初三月。
春日漫兴
作者：刘涣
朝代：明
体裁：五言绝句

莫道梨花瘦，杨花更可怜。随风消雨恨，总在客窗前。
柳花
作者：刘涣
朝代：明

雪点颠狂乱送春，穿帘透幕苦相亲。年年三月西陵渡，愁杀轻舟度水人。
清明前一日作
作者：刘涣
朝代：明
体裁：七言绝句

小窗新绿着枝轻，寒逐东风阵阵生。燕子不来花落尽，一帘疏雨又清明。
登栖云寺怀原无极上人
作者：刘涣
朝代：明
体裁：古风

寻幽蹑危磴，步尽得兰若。层云荡胸起，飞瀑当面泻。秋色杖屦外，夕照峰峦下。寂寂白云窗，不见安禅者。
秋晚溪行怀张孔叔
作者：刘涣
朝代：明
体裁：七言律诗

松下凉风吹客衣，隔溪烟树晚依依。山空不见孤云返，落日唯看倦鸟归。世上黄金交态薄，酒边白发故人稀。别来陡觉成疏阔，况复萧萧落叶飞。
秋蝶
作者：刘涣
朝代：明

欲歇还休却又飞，芙蓉叶底恋秋厓。自知翅粉浑销尽，羞近尊前舞女衣。
绝句·其二
作者：刘涣
朝代：明
体裁：七言绝句

鬓薄云松绿雾凉，春风额点麝脐黄。背人扑得双胡蝶，满扇蔷薇露水香。
送王廷桂还姑苏
作者：刘涣
朝代：明
体裁：七言律诗

紫马娇嘶踏软沙，阖闾城里客还家。雨添秋水湾湾碧，风趁江云片片斜。惜别缓斟红曲酒，伤心况对白蘋花。雁惊莫角高飞去，先带离声过馆娃。
青楼怨
作者：刘涣
朝代：明
体裁：古风

锦楼花雾飘绿尘，芙蓉屏深凝浅春。微酣着人娇欲睡，彩云载梦隔湘水。双螺小娃催理妆，粉绵拂拭鸾镜光。浓黛扫眉桂叶长，凉露濯手蔷薇香。家本石城南市住，早年悔作青楼倡。十八梳成金翅髻，青虫簪滑鸦背腻。歌声绕梁揭尘起，细簧咽秋凤雏语。翠绡舞衣珠佩结，砑金天鹅银蛱蝶。神女骑龙别楚宫，巫云蜀雨随峡风。别离何多欢乐少，牛女隔河怨秋老。黄衫少年下楼去，马蹄隆隆浩无主。
寄王仲房
作者：刘润
朝代：明
体裁：七言律诗

不见风流王右军，诗名湖海日相闻。归期漫阻黄梅雨，乡思遥悬白岳云。千里音书秋后断，一江南北梦中分。潭园草罢閒居赋，谁共清尊醉夕曛。
淮水春澜
作者：刘淮
朝代：明
体裁：七言律诗

西山雨脚断虹收，河上惊涛蹴日浮。泛泛鱼舟迷钓艇，飞飞沙鸟失汀洲。怒风晴雪排山起，没树寒光满地留。谁识浩然川上兴，不妨倚枕漱飞流。
黄河秋月
作者：刘淮
朝代：明
体裁：七言律诗

一泓碧玉醮山城，月色才添泼眼清。沙上鸟声惊夜曙，镜中树影空潭明。此心光霁真无愧，感兴推敲若有情。独立石桥毛骨爽，千年醉梦划然醒。
钱塘怀古题仙源云仍家谱
作者：刘深
朝代：明

前朝遗老尽销磨，感慨临风发浩歌。地辟天开新日月，龙飞凤舞旧山河。西湖夜雨红莲少，南苑秋风碧草多。惟有浙江潮水好，年年此日涨鲸波。
三顾图
作者：刘渊甫
朝代：明
体裁：古风

华封拜乘云，崆峒请顺风。圣帝及明王，师士恒相同。披图想枉顾，先主三曲躬。疆域久运筹，礼貌宜尊崇。不然孔明辈，轻舍草庐中。志定时有违，食少事无穷。真才天固纵，炎祚运自终。分鼎势巳去，卧龙谷遂空。仲达怵遗烈，出师表孤忠。本惬高祖墓，岂比商山翁。兴败难逆料，遗像悲英雄。
上留田行
作者：刘渊甫
朝代：明
体裁：乐府曲辞

孩提饼乳相，怡怡上留田。壮年阋斗怨，阿谁上留田。棠棣零箨根，柯离上留田。野中啼号邻，翁悲上留田。归家美酒妻，与儿上留田。诸儿齿壮将，若为上留田。
与友人野饮
作者：刘渊甫
朝代：明
体裁：古风

暮年寡俦匹，郊设惟常馔。良友对举觞，笑傲非荒晏。语言合伦序，巾服随简便。我生知止足，于世无歆羡。行吟宁几何，物态忽催变。杂花映瓦缶，微风吹酡面。北山不剪莱，荣辱空交战。归去命儿扶，就中有真见。
九日登北山寺钟楼
作者：刘渊甫
朝代：明
体裁：五言律诗

寺楼舒望眼，重九当登台。木落郊原阔，霜空鸿雁哀。自鸣钟应律，值闰菊迟开。短发羞佳节，相怜数举杯。
关山月
作者：刘渊甫
朝代：明
体裁：乐府曲辞

关山月，关山月，万里清光有圆缺。宵从溟渤出微茫，晓向崦嵫看皎洁。玉门迢递交河长，鸿雁南飞素书绝。机中锦字织不成，陇上征袍泣流血。山高行未还，月冷身犹单。香闺惜瘦影，战地增苦颜。雕弓明汉垒，铁马度萧关。长安楼上客，把酒爱高寒。
初冬宿田舍
作者：刘渊甫
朝代：明
体裁：古风

首冬罢田功，野夫同栖息。履寒趁晴旭，茅庐亟修饬。留憩近青山，良夜转阒寂。隔溪闻昏钟，床上见促织。微月稍流辉，庭阶澹生色。焚柏烟相萦，烧叶灶欲熄。短擎读南华，倦即展茵箦。拊枕魂梦安，顿觉销结习。鸡鸣各营趋，回首犹伫立。
前缓声歌
作者：刘渊甫
朝代：明
体裁：乐府曲辞

高弦无细响，急水无回波。息我忿悁心，听彼从容歌。宛曲兰室幽，柔软春风和。舒徐称皓齿，转换随轻罗。有短更有长，非少仍非多。凄清舞自怜，断续今如何。虽叹雾中花，难比灯上蛾。常使乐有时，一任朱颜酡。
劈山
作者：刘渊甫
朝代：明
体裁：七言律诗

秦帝鞭山走六丁，巨灵持斧下青冥。双峰岌嶪窥沧海，返照微茫绕翠屏。图画向谁开晚障，乾坤留此结茅亭。幽人日暮频回首，为尔孤高一勒名。
半山亭
作者：刘渊甫
朝代：明
体裁：七言律诗

名亭积翠通幽境，峭壁阴崖掩夕晖。夜语似疑山鬼听，昼閒惟见海鸥飞。门当涧壑流清响，空落云霞动草衣。松桂薜萝招隐去，逍遥尘外竟忘归。
半山亭
作者：刘渊甫
朝代：明
体裁：七言律诗

名亭积翠通幽径，峭壁阴崖掩夕晖。夜雨似疑山鬼听，书闲惟见海鸥飞。门当洞壑挂寒瀑，楝宿云霞落草衣。一赋薛萝招隐去，逍遥尘外澹忘归。
听阮短歌
作者：刘渊甫
朝代：明
体裁：古风

燕歌楚舞世所羡，赵瑟秦筝媚高宴。何处佳人来拨阮，众乐无声皆惊叹。四弦彷佛琵琶同，凤凰一鸣惊梧桐。素影连环抱明月，清角往复悲回风。杨花飘飘落江渚，野禽啾啾杂莺语。胡笳塞外多哀怨，江州亭前泣羁旅。争如月下听鸣琴，高山流水逢知音。竹林千载亦奇兴，草堂一夜清尘心。
团扇郎
作者：刘渊甫
朝代：明
体裁：乐府曲辞

步阶无纤尘，出袖半遮面。一日几回看，即与郎相见。
幽居·其一
作者：刘渊甫
朝代：明
体裁：古风

敞扉隔廛市，过往无尘车。旁人多笑僻，吾独守吾庐。草色自青青，当门不须锄。出门步先懒，延客发才梳。不沽帘肆名，即同岩穴居。何以度岁时，赖有古人书。陋巷岂不足，高栋空有馀。违世甘所终，安常独晏如。
幽居·其二
作者：刘渊甫
朝代：明
体裁：古风

静处非寂寞，适巳即坦平。少识敢绝交，似野仍在城。阴随碧梧密，风动松柏声。虽无桃李繁，颇觉蓬茅清。琴招舞鹤至，道为灌园成。巳愧青云姿，多从白石生。久卜邻翁好，不为侯门营。门外各有求，世路徒纵横。
折杨柳
作者：刘渊甫
朝代：明
体裁：乐府曲辞

手攀杨柳枝，上马别亲友。父母愿荣显，妻孥尔何有。富贵一朝得，岂谓日复久。黄金炊玉竭，白璧马自售。季子裘巳敝，买臣妇不守。平生意气在，肯令此言负。再整青云冠，仍启谈天口。致身霄汉上，功名稷契右。白昼忽归来，黑头曳紫绶。谁怜贫贱交，旦夕成老丑。
放歌行
作者：刘渊甫
朝代：明
体裁：乐府曲辞

冰蚕不知寒，火鼠宁识春。物性安所习，志士曾因循。凤歌避尘世，龙跃升天津。三聘往草野，一顾倾渭滨。即图国士报，肯虚明主恩。短服谢韦布，华组挂朝绅。戚姻待举爨，宾客喜乘轮。志满气亦扬，满前皆交亲。人自敬长史，宾主徒殷勤。
晚坐
作者：刘渊甫
朝代：明
体裁：七言律诗

山中无事度年华，独坐疏帘竹影斜。偶向松梢看落日，又从山际数归鸦。据床寂寂听邻笛，待月迟迟出水涯。但喜暂离尘俗事，欲除孤闷且烹茶。
暑夜微凉集东渚第
作者：刘渊甫
朝代：明
体裁：七言律诗

高会群登燕翼堂，寻常谁识静中忙。苦逢溽暑冠裳重，喜送薰风几席凉。老友自能追孺子，主人真谓到羲皇。剧谈纵酒同河朔，移坐传杯对夕阳。
柳枝词
作者：刘渊甫
朝代：明
体裁：七言绝句

御水河堤见柳条，退黄添绿媚仍娇。自言态度浑相似，不信君王恼细腰。
梨花酒
作者：刘渊甫
朝代：明
体裁：七言律诗

春酒梨花一色香，对花呼酒坐茅堂。连珠初压槽头滴，注玉才浮盏内光。拟放孤怀攀媚景，转看双鬓着新霜。腊封菊酿能相并，傲岸何妨醉后狂。
洛阳道
作者：刘渊甫
朝代：明
体裁：乐府曲辞

洛阳昔全盛，辏集竞繁华。歌钟连九陌，楼台接万家。御水年年柳，名园处处花。娇艳固绝伦，相逢日又斜。地形控襟喉，雄图匪矜誇。盛衰虽无端，变动先萌芽。世事随转烛，晚路如奔车。人物偶萧条，感念长咨嗟。
渑水田家·其一
作者：刘渊甫
朝代：明
体裁：古风

停车入田家，坐我渑水傍。饮我春瓮酒，纳我槐阴凉。杖屦三两翁，相与谈衷肠。今年二麦少，苦被飞蝗伤。鼓锣互击咶，捕逐多奔忙。近速官家租，旧谷先空仓。强留绢在轴，栏内几牛羊。休除心内病，且救眼前疮。日夜望禾黍，不见禾黍黄。入口无饱饭，上身惟粗裳。贫富有衣食，谁愿进公堂。乐少苦时多，数日思安康。
渑水田家·其二
作者：刘渊甫
朝代：明
体裁：古风

田夫不生疾，田妇不生妒。儿女共嘻笑，等閒少嗔怒。五谷半收成，四时多雨露。身外何忧愁，从容度朝暮。编荆惯作扉，绕屋更栽树。无事不入城，爱向村中住。偶尔招亲朋，欢颜好相遇。正值黄鸡肥，园圃伸薄具。彼我俱真率，荒凉有佳趣。膏腴知难得，朴实无他慕。自然生善心，终岁惟土务。
燕歌行
作者：刘渊甫
朝代：明
体裁：乐府曲辞

杨柳落叶金垂丝，鸟来鸟散声音移。他乡应役复几时，去何容易归何迟。梦中寄书伸别离，缄愁结恨那得知。朝登暮涉心力疲，回头迷望悲天涯。衣裳破碎无完肌，箧中旧帛将付谁。舅姑巳老诸子痴，草生垄亩难耘耔。终岁作苦难自持，使妾不暇修容仪。宽恩有日辞荒陲，践更算赋敢违期。辰横参暗空相窥，风吹月照长相思。
白发
作者：刘渊甫
朝代：明
体裁：古风

巳知老渐至，不谓发便白。深藏亦何为，欲变浑无策。每为白发叹，发返向我责。万事随逝波，百年如过隙。未来尚足待，既往空念昔。如云盛有时，似雪竟何益。从今复览镜，自遣仍自释。中岁巳蹬蹭，晚途省奔役。
碣石篇·其一
作者：刘渊甫
朝代：明
体裁：乐府曲辞

东临碣石，观海如天。深自有底，宽亦有边。桂树匿阴，扶桑出阳。千变万化，海水如常。
碣石篇·其三
作者：刘渊甫
朝代：明
体裁：乐府曲辞

东海碣石，观海叹生。一旦成田，有时结冰。积之归墟，泄之尾闾。欲保终身，养之在初。
碣石篇·其二
作者：刘渊甫
朝代：明
体裁：乐府曲辞

东海碣石，观海利多。海贾贪求，轻视风波。利同害同，藏珍匿宝。螭龙有珠，得之更好。
碣石篇·其四
作者：刘渊甫
朝代：明
体裁：乐府曲辞

东海碣石，观海深奥。古称达人，想不轻蹈。海不扬波，明时建功。壮年不励，白首难成。
秋怀
作者：刘渊甫
朝代：明
体裁：七言绝句

秋到旋添黄叶径，风吹偏冷白云居。半生贫病甘疏拙，不怪朋游不寄书。
花林野趣
作者：刘渊甫
朝代：明
体裁：七言律诗

碧水青山何处村，百花千树半柴门。山藏柳市无车马，水隔桃源有子孙。问舍地偏为得计，寻芳心远遂忘言。悠然迥出尘嚣外，垂老犹矜兴味存。
苦寒行
作者：刘渊甫
朝代：明
体裁：乐府曲辞

北风初凉，雨雪初飞。居家萧萧，远涉何依。天下皆寒，独念遄征。惨肌裂肤，东山之行。腹无宿饱，身无重袄。朝起见星，夜眠在草。披有狐裘，坐有熊席。尔心则安，宁复我恤。
董逃行·其一
作者：刘渊甫
朝代：明
体裁：乐府曲辞

杞人无事怀忧，坦平之地生丘。补衮有具皆休，都邑偶尔缀旒，衣冠岂但含羞。
董逃行·其三
作者：刘渊甫
朝代：明
体裁：乐府曲辞

广廊大厦森然，倚凭气焰薰天。燕歌赵舞轻线，一朝事业变迁，追思快日丰年。
董逃行·其二
作者：刘渊甫
朝代：明
体裁：乐府曲辞

鸣鸡犬吠家家，往时争竞浮华。火消沙散如麻，狂风振树惊鸦，兵钤入手堪嗟。
董逃行·其五
作者：刘渊甫
朝代：明
体裁：乐府曲辞

荣枯徒令我伤，须知本固根强。移山之术空忙，几见终日飞霜，何如守分安常。
董逃行·其四
作者：刘渊甫
朝代：明
体裁：乐府曲辞

穿石断干因循，纳基绝胎正人。往来却似避秦，覆车之戒犹新，祸兮与福为邻。
谢僧惠茶
作者：刘渊甫
朝代：明
体裁：古风

老衲采山华，碧茗树方茁。弱荄如剪韭，长芽捲雀舌。晓露徐挹润，晴旭暴复洁。缄藏香积久，持赠意独切。涤鼎汲冽泉，刈薪自煎热。悠然酌瓦钵，渴喉慰甘飶。吟哦兴转豪，烦嚣遽清澈。方外有赏音，市饮徒餔啜。施金转恐俗，答赠有薇蕨。
赋得原上草
作者：刘渊甫
朝代：明
体裁：五言律诗

原上年年草，王孙复此行。漫催人去住，远与径纵横。雨润柔还绿，风吹萎更生。幸随时序发，兰蕙敢齐名。
门有车马客行
作者：刘渊甫
朝代：明
体裁：乐府曲辞

出门见远客，试问来何方。风尘悴颜色，行李惟担囊。相延入我室，酌酒未盈觞。忽忽叹远别，俯首两徬徨。世态岂一端，片言安得详。辨容异老少，感旧多存亡。朝是夕仍非，尺短寸反长。世情若蕉鹿，出门皆羊肠。不能顺流俗，何不归故乡。门巷尚如昔，桑枣巳成行。光阴无回期，人命同朝霜。亲旧每相见，丘陇幸未荒。去就两决绝，名誉徒虚彰。
除夕
作者：刘渊甫
朝代：明
体裁：七言律诗

萧然灯烛共谁亲，芋栗幽居且耐贫。相对妻孥犹送腊，起看星斗忽迎春。百年入眼同今夕，万事劳形总未真。不向天涯悲寄旅，浮沉常作故园人。
雪晴
作者：刘渊甫
朝代：明
体裁：五言律诗

积雪且迟扫，开晴颇散愁。閒庭无鸟迹，拥坐有羔裘。素馆映虚白，清尊缺献酬。扁舟如见访，好为戴生留。
饮马长城窟行
作者：刘渊甫
朝代：明
体裁：乐府曲辞

长城筑枯骨，城下决寒流。饮马泉水深，闭目远天愁。流水何时竭，苦战何年休。鞍上珊瑚鞭，手中金络头。风沙惨漫漫，鸿雁鸣啾啾。欲得家乡书，肯念征人不。敢系儿女思，止因父母忧。丁宁闺中妇，善为甘旨谋。生当归故园，死当葬故丘。
�衣·冯裕
作者：刘渊甫
朝代：明
体裁：五言律诗

明知秋已晚，砧急露风寒。清响虽同发，忧肠各未安。能辞午夜倦，将送远方难。此夜无衣客，应从陇上看。
�衣·冯裕
作者：刘渊甫
朝代：明
体裁：五言律诗

良人久北戍，况值秋深时。砧杵月中急，雪霜关外滋。忽闻征雁过，已觉寄衣迟。何日匈奴静，东山更赋诗。
鹫香阁
作者：刘湘
朝代：明
体裁：七言律诗

烟村背郭人家远，松壑萝厓独自登。门外泊船秋水寺，溪头洗钵夕阳僧。买山有意逢支遁，入社无诗继薛能。啼鸟催人归去晚，疏林落叶漏寒灯。
上巳日与诸公游大同雷公山
作者：刘溥
朝代：明

群公佳会属芳辰，自笑游人是远人。花下共拚今日醉，江南又负一年春。云山满眼伤前事，风雨何时洗战尘。回首断沟横古道，不胜悲愤欲沾巾。
予生
作者：刘溥
朝代：明

予生鄙性嗜奇古，北走青徐南走楚。
千金不惜买干将，宝匣腾光快先睹。
龙文星彩莹深秀，结绿青萍何足数。
河汉常时失斗牛，雷电中宵吼风雨。
腰间辘轳引玉鼻，走马走看若环堵。
居然声价盛洋溢，始悟漂山因众喣。
欲将入水屠蛟龙，又欲登山刺豾虎。
前锋呀豁尽低伏，至宝谁能不夸诩。
自从拔仗挺而出，反与铅刀日为伍。
古称知己极难遇，黄鹄摩天困堂庑。
谓是虽能扫妖沴，破屦不及銛锥补。
吹毛可断玉可切，斫木还须避樵斧。
耳侧肠酸极惆怅，涕泪滂沱心更苦。
岂意前人百炼精，出非其时坐招侮。
古云责人必责己，眦裂唇焦膺屡捬。
衒鬻求售予固昧，遗实事名尔何取？橐中黄金落深水，觅
索徒劳施网罟。
有用物置无用地，志士居常心为怃。
泰山虽高隐烟雾，目眩心疑类盲瞽。
驽骀龌龊市者多，骐骥忿饥常致瘦。
吁嗟通塞固由命，不免重言更覼缕。
仰视青天发啸歌，海上？鹈今臭腐。
低徊拂拭且归匣，半夜鸡啼莫轻舞。
知音倘不遗此才，即向沙场杀强虏。
予生
作者：刘溥
朝代：明

予生鄙性嗜奇古，北走青徐南走楚。千金不惜买干将，宝匣腾光快先睹。龙文星彩莹深秀，结绿青萍何足数。河汉常时失斗牛，雷电中宵吼风雨。腰间辘轳引玉鼻，走马走看若环堵。居然声价盛洋溢，始悟漂山因众喣。欲将入水屠蛟龙，又欲登山刺豾虎。前锋呀豁尽低伏，至宝谁能不夸诩。自从拔仗挺而出，反与铅刀日为伍。古称知己极难遇，黄鹄摩天困堂庑。谓是虽能扫妖沴，破屦不及铦锥补。吹毛可断玉可切，斫木还须避樵斧。耳侧肠酸极惆怅，涕泪滂沱心更苦。岂意前人百炼精，出非其时坐招侮。古云责人必责己，眦裂唇焦膺屡捬。衒鬻求售予固昧，遗实事名尔何取？橐中黄金落深水，觅索徒劳施网罟。有用物置无用地，志士居常心为怃。泰山虽高隐烟雾，目眩心疑类盲瞽。驽骀龌龊市者多，骐骥忿饥常致瘦。吁嗟通塞固由命，不免重言更覼缕。仰视青天发啸歌，海上鸊鹈今臭腐。低徊拂拭且归匣，半夜鸡啼莫轻舞。知音倘不遗此才，即向沙场杀强虏。
使回过独石
作者：刘溥
朝代：明

边城二月暗尘沙，吹过东风不见花。天上玉京旋日骑，水通银汉系星槎。云中路出高山险，上谷营连独石斜。正是旅愁消未得，夕阳楼外又鸣笳。
偶作
作者：刘溥
朝代：明

灯影分明隔绛桥，玉阶行尽转迢迢。春风只在银屏里，残雪和愁几日消。
兰竹画
作者：刘溥
朝代：明

湘江雨晴白云湿，湘妃愁抱香兰泣。望望夫君去不还，佩珠落尽无人拾。碧天秋冷明月多，千里洞庭横白波。请君莫唱《竹枝》曲，水远山长其奈何。
咏衰柳
作者：刘溥
朝代：明

露叶烟梢翠色浮，向人长是弄春柔。多情自是多憔悴，莫向西风错怨秋。
复仇四首
作者：刘溥
朝代：明

天有必还运，人无不报仇。乘舆久蒙尘，吾属得无羞。江海有时尽，此恨何时休。徒有犬马心，孤身谁与谋。有发上冲冠，有泪悬河流。安得倚天剑，为君斩旄头。勾践昔灭吴，用心非一朝。种蠡若相忌，宿恨谁与销。既切尝胆苦，复甘即薪劳。大仇一云复，草木亦光昭。于今虏方殷，矧恃屡胜骄。苟能伺其隙，贼首必见枭。土木昔丧师，实为权奸误。存者多创瘢，死者骸骼露。何彼骨肉亲，迷方不知顾。苟能一斯奋，殊胜新所募。上以雪国耻，下以申私愫。蚩哉释耕者，守株焉得兔。上爵不虚赏，受者诚为难。惟此铁兜鍪，中有玉貂蝉。既贵惜其躯，反欲图自安。所以安成君，受教鲁仲连。请君迂往驾，急为济时艰。岂但生富贵，血食千万年。
复仇四首·其一
作者：刘溥
朝代：明

天有必还运，人无不报仇。乘舆久蒙尘，吾属得无羞。江海有时尽，此恨何时休。徒有犬马心，孤身谁与谋。有发上冲冠，有泪悬河流。安得倚天剑，为君斩旄头。
复仇四首·其三
作者：刘溥
朝代：明

土木昔丧师，实为权奸误。存者多创瘢，死者骸骼露。何彼骨肉亲，迷方不知顾。苟能一斯奋，殊胜新所募。上以雪国耻，下以申私愫。蚩哉释耕者，守株焉得兔。
复仇四首·其二
作者：刘溥
朝代：明

勾践昔灭吴，用心非一朝。种蠡若相忌，宿恨谁与销。既切尝胆苦，复甘即薪劳。大仇一云复，草木亦光昭。于今虏方殷，矧恃屡胜骄。苟能伺其隙，贼首必见枭。
复仇四首·其四
作者：刘溥
朝代：明

上爵不虚赏，受者诚为难。惟此铁兜鍪，中有玉貂蝉。既贵惜其躯，反欲图自安。所以安成君，受教鲁仲连。请君迂往驾，急为济时艰。岂但生富贵，血食千万年。
大同克敌进封其镇守总戎都督郭清宁为定襄伯喜而赋此以贺之
作者：刘溥
朝代：明

捷书飞奏入明光，邦伯荣封位定襄。边阃到今方得将，漠庭从此不称王。正愁白发逢多难，忽对青春喜欲狂。却愧无缘走相贺，典衣聊自醉壶觞。
寄南京大理廖少卿
作者：刘溥
朝代：明

塞北风尘暗，江南道路赊。上皇犹在虏，贱子敢思家。岁去人空老，天寒日易斜。不堪千古恨，抚剑独兴嗟。
寄平江侯陈立卿
作者：刘溥
朝代：明

梧桐叶老菊花肥，秋气催寒及授衣。青眼故人频入梦，白头孤客未言归。江湖寂寂双鱼冷，风雨凄凄一雁飞。尊酒论文久相约，不堪时与素心违。
寒食日过胡汝器墓
作者：刘溥
朝代：明

雨晴泥滑路微分，驻马南原日未曛。白下一杯寒食酒，青山三尺故人坟。野田行客愁深草，江树残莺泣断云。俯仰光阴伤往事，落花清泪共纷纷。
感怀
作者：刘溥
朝代：明

塞雁南飞又北旋，上皇音问转茫然。孤臣自恨无容地，逆虏犹存共戴天。王衍昔年知石勒，谢玄何日破苻坚。京城四塞山河固，一望龙沙一泪涟。
慷慨歌送叶黄门与中赴山西参政
作者：刘溥
朝代：明

且莫歌，远别离，别离恋恋儿女悲。又莫歌，长相思，相思悬悬天一涯。君今参政晋藩去，何乃慷慨增吁戏。忆昔混沌初，元气未破时。动变隐其象，用舍凭何施。自从开辟显朕兆，阴阳进退争雄雌。有时贾谊去作长沙傅，有时吕尚来作周王师。一得一失古来有，往往虚占梦刍狗。青天白日风雨来，泥窍啁啁蟪蛄吼。欲洗胸中万古愁，岂在区区一杯酒。酒杯不暖东风寒，锦袍乱扑沙成团。杨花着地卷春去，立马四顾天漫漫。君不见伊皋与益稷，回乾转坤在顷刻。五云高护黄金台，行色匆匆留不得。断不是鸱鸮逐凤凰，亦不是苍蝇污白璧。献纳之官合峻升，空使傍人惜颜色。请君停鞭听我歌，歌声欲尽愁转多。太行西来碧嵯峨，黄河万里奔洪波。呼儿缄辞送君去，极目浮云奈尔何。
斋居杂兴六首
作者：刘溥
朝代：明

绿水平桥北，青帘小巷西。酒香春瓮满，山色晚楼低。半醉歌新曲，闲眠改旧题。偶因乘雨出，双屣尽沾泥。情怀甘澹泊，书史自逍遥。夜读妨邻睡，晨眠误客招。燕归帘半卷，鸟散竹还摇。雨足轩东圃，缘溪认药苗。北岫青当槛，南园绿近门。蛛丝粘树叶，蚁穴蚀花根。移石支茶灶，临池濯酒尊。何须求分外，迟起上朝暾。凉意生新浴，幽情远垢氛。雨阶行乱蚁，风箔散饥蚊。兴好多题扇，神清不茹荤。有时弦绿绮，横膝奏南薰。诗客每相过，书斋常不扃。雨生枯木菌，风约小池萍。得兴翻琴谱，乘闲刻砚铭。近来耽野趣，频到水西亭。抚景怜秋尽，观书喜夜长。露虫暄砌石，风叶坠琴床。旧集裁蔬语，新传制墨方。晓来双鹤舞，踏碎一庭霜。
斋居杂兴六首·其一
作者：刘溥
朝代：明

绿水平桥北，青帘小巷西。酒香春瓮满，山色晚楼低。半醉歌新曲，闲眠改旧题。偶因乘雨出，双屣尽沾泥。
斋居杂兴六首·其三
作者：刘溥
朝代：明

北岫青当槛，南园绿近门。蛛丝粘树叶，蚁穴蚀花根。移石支茶灶，临池濯酒尊。何须求分外，迟起上朝暾。
斋居杂兴六首·其二
作者：刘溥
朝代：明

情怀甘澹泊，书史自逍遥。夜读妨邻睡，晨眠误客招。燕归帘半卷，鸟散竹还摇。雨足轩东圃，缘溪认药苗。
斋居杂兴六首·其五
作者：刘溥
朝代：明

诗客每相过，书斋常不扃。雨生枯木菌，风约小池萍。得兴翻琴谱，乘闲刻砚铭。近来耽野趣，频到水西亭。
斋居杂兴六首·其六
作者：刘溥
朝代：明

抚景怜秋尽，观书喜夜长。露虫暄砌石，风叶坠琴床。旧集裁蔬语，新传制墨方。晓来双鹤舞，踏碎一庭霜。
斋居杂兴六首·其四
作者：刘溥
朝代：明

凉意生新浴，幽情远垢氛。雨阶行乱蚁，风箔散饥蚊。兴好多题扇，神清不茹荤。有时弦绿绮，横膝奏南薰。
春晚漫成
作者：刘溥
朝代：明

重城杨柳昼沉沉，坐久黄鹂啭夕阴。几处闲门芳草绿，一帘微雨落花深。年光暗觉随流水，春色长看满上林。故国松篁还似旧，莫教奔走负归心。
晚过扬州
作者：刘溥
朝代：明

长河悬落照，短棹尚孤征。衰柳愁边断，残霞雨外明。人喧杨子渡，钟动广陵城。渐去乡关远，凄然倍旅情。
杂诗
作者：刘溥
朝代：明
体裁：古风

仲秋凉气肃，白露下庭柯。芳兰委轻飙，桂树行复华。俛仰时节至，生意迭以嘉。理运本自然，无为徒咨嗟。人生贵有道，富贵安足誇。膏火一朝尽，抚膺其奈何。
枯木竹石图为赵行恕作
作者：刘溥
朝代：明

露华洗湿江上秋，美人不来生别愁。洞庭潇湘隔千里，两岸白云如水流。碧空茫茫九疑道，君山一点青螺小。鹧鸪啼断竹枝寒，凤凰飞去梧桐老。
江上别
作者：刘溥
朝代：明

相逢兰渚潮长，相送烟江日斜。只说侬家好认，门前一树梨花。
江乡渔乐图
作者：刘溥
朝代：明

桃花雨歇春潮长，江中鲤鱼随水上。香蒲叶短白鹭飞，渔父乘船自来往。船头巨罾三丈余，辘轳引缏如引车。浪花触船鱼乱跃，儿女相顾争欢呼。江头卖鱼朝买谷，晚来还向江头宿。老翁不愁儿不啼，新妇船中炊欲熟。
王将军昭忠诗
作者：刘溥
朝代：明

将军虎须如刺针，胸中八阵瞿塘深。昔陪元戎事南事，宝剑入手双龙吟。麓川小丑据巢穴，沙木龙高瘴云热。岁金不贡抗王师，象阵横刀乱飞雪。将军前锋不作难，百骑驰突风雷寒。阵前妖星欲坠地，战久力尽先摧残。大军当时若相援，拜将岂得重筑坛。国殇多年归不得，血染蘼芜至今碧。旌忠有诰五色文，绝胜区区一方石。
登楼有感
作者：刘溥
朝代：明

翠华遥隔塞云寒，白草黄沙道路难。国耻几时能雪洗，群言何事只澜翻。河东未必无关羽，江左谁知有谢安。俯仰乾坤独惆怅，夕阳楼上一凭阑。
白云轩
作者：刘溥
朝代：明

山中多白云，天上多清风。清风解炎热，白云自西东。江头坐看云起处，一片从龙上天去。化为甘雨润枯苗，不作繁阴宿高树。清风泠泠吹我衣，还送白云天上飞。天香不断瑶草碧，何处玉笙骑鹤归。
相思曲
作者：刘溥
朝代：明

相别谁知许久，相思不道能深。一夜五更妾梦，千山万水郎心。
看花吟
作者：刘溥
朝代：明

白日已堕地，回光烛青天。人生时景只如此，莫将眉目夸盛年。花开容易落，花落难复开。开落竟谁有，对之心为摧。君不见玉山山下树，曾见主人罗笙歌。主人去后亭馆废，空余满树秋风多。若将金玉驻光景，鉴之前事将如何！
秋夜曲
作者：刘溥
朝代：明

丝绳玉瓶引深井，冰厚银床夜初冷。素手深笼倚辘轳，月明独照娉婷影。井上高高两桐树，乌啼只在人愁处。金凤衔珠压鬓云，仿佛随风欲飞去。井水虽深有限期，人心有愁无尽时。桐阴散乱月将落，滴尽铜龙谁得知。
竹枝词二首
作者：刘溥
朝代：明

江心濈濈秋影，烟外亭亭绿痕。帝子祠前别思，鹧鸪声里黄昏。微风细雨初至，碧水遥天未分。借问黄陵远近，江心一片春阴。
竹枝词（二首）
作者：刘溥
朝代：明
体裁：词

微风细雨初至，碧水遥天未分。借问黄陵远近，江心一片春阴。
竹枝词（二首）
作者：刘溥
朝代：明

江心濈濈秋影，烟外亭亭绿痕。帝子祠前别思，鹧鸪声里黄昏。
终南进士行为刘主事廷美赋
作者：刘溥
朝代：明

长空糊云夜风起，不分成群跳狂鬼。倒提三尺黄河冰，血洒莲花舞秋水。飞萤负火明月羞，栎窠影黑啼鸺鹠。绿袍乌帽逞行事，磔脑刳肠天亦愁。中有巨妖诛未得，盍驾飙轮驱霹雳。如何袖手便忘机，回首东方又生白。
美人熨帛图
作者：刘溥
朝代：明

霜帛丁东捣初歇，女伴相怜白如雪。掩帷下堂同此情，白腕对曳当中庭。中庭无风干未得，铜斗自烧还自熨。只愁熨着有焦晕，难表此身如此白。小鬟莫更蹲复蹲，复恐皱却葵花纹。
节孝堂为开封程用和赋
作者：刘溥
朝代：明

母年三十失所天，形容憔悴心烦冤。怀中之儿仅一岁，忍死不得趋黄泉。眼中有泪不敢哭，辟纑买书教儿读。儿今老大五十余，阿父声名可相续。往时疽发背胛间，表溃岑岑如负山。儿心痛切无所措，口吮脓出随无艰。如今母已八十五，节操冰霜人所睹。况复贤郎著孝称，翼翼高堂燕今古。
范宽寒江待渡图引为梁光禄仲齐赋
作者：刘溥
朝代：明

梁公骑马到我门，手持一幅范宽画。入门大笑挽我臂，请向中堂壁间挂。绢阔四尺高丈余，一片雪意寒模糊。盖因此画历岁久，坡脚破缺裁欲无。大山小山玉相琐，树石人家无不可。有人骑驴涉长道，有人下马呼江舸。想其盘薄心神融，布置自与元气通。笔势惨澹魂神泣，艺苑久矣无良工。其上已有三人作，巢云留清与耕乐。或情或景各其妙，我欲续之愧粗恶。梁公梁公听我语，此画曾入《宣和谱》。真是《寒江待渡图》，切莫向人容易与。
茧庵为长洲沈孟渊赋
作者：刘溥
朝代：明

兜罗腻叠香雪温，影逼混沌春无痕。龙精出火玉抽缕，剡楮粘番羞薄昏。纤华茸茸白云老，双轮敛辍晴留晓。擘开元气纳昆仑，身外乾坤一沤小。水晶帘幕相间垂，鲛绡掩映光参差。落花成团卷蝴蝶，蹴破东风闲不知。东风吹尘尘默默，紫麟驼醉华胥国。海桑含绿又千年，走马西陵报消息。
虏使再至喜而有作
作者：刘溥
朝代：明

北使成群去复来，喧传欲奉上皇回。悬河涕泪经年尽，匝地风尘一旦开。福德果符休士兆，英雄空抱救时才。只愁猾虏多翻覆，早迓鸣鸾入紫台。
赋得涿鹿送丘伯纯还姑苏
作者：刘溥
朝代：明

平生爱访古，走马游四方。金台南去百余里，乃是涿鹿古战场。轩辕骑龙上天去，鼎湖何处秋茫茫。蚩尤死后几千载，青山蜿蜒至今在。当时妖雾久销沉，空余易水东流海。海水变桑田，天地几翻覆。龙争虎斗且莫论，卷起飞尘纵双目。三晋在西秦在东，北京正在天之中。金楼玉殿仰头看，日月普照开鸿濛。万国朝宗必经此，舁金载玉何匆匆。紫荆崔嵬雁门固，塞断胡奴往来路。一锥孤塔河间城，千仞层冰海边戍。下马促沽酒，洗我磊落怀。扶桑矗天起，泰华隔云排。手攀北斗发长啸，凤凰飞上青云叫。官亭齐和远游篇，燕姬娇笑弄鹍弦。不将宝剑舞秋月，且赠珊瑚白玉鞭。
赋得琼花观送人
作者：刘溥
朝代：明

琼花观，在江都，云窗月馆仙人居。无双亭前一方地，昔日琼花今已无。玉女香车游碧落，回首人间尘漠漠。重阑空护八仙花，环佩谁乘九皋鹤。古城杨柳接东桥，十里红楼路不遥。行舟过此一停泊，琪树阴中听紫箫。
赋得石城暮云送别
作者：刘溥
朝代：明

石城千仞郁嵯峨，城上春云向晚多。薄映残霞分雉堞，暝随归鸟渡龙河。依依欲散风前角，幂幂犹停柳外歌。又逐行舟过江去，相思回首奈愁何。
赋得贞松寿姑苏张继孟八十
作者：刘溥
朝代：明

徂徕之松何蜿蜒，根盘厚地枝摩天。气横东南动光彩，泰山风雪衡山烟。长风吹天天宇开，飒飒海涛天上来。世间草木总卑小，如就彭祖观婴孩。古来君子不改德，松亦何尝改其色。往往工师求栋梁，重如山岳谁移得。春风细洒金粉香，茯苓寒凝琥珀光。为君取此制春酒，饮之眉寿同无疆。
赵子昂画马为长庠萧教谕作
作者：刘溥
朝代：明

朔风如刀剪飞雪，冰叠龙池冻痕裂。成群扑簌正猥寒，千里骄嘶汗流血。云邀电影入四蹄，海雾卷天葱岭低。一团旋风去无迹，平沙碧草愁萋萋。珊瑚作鞭金作勒，绿发奚官骑不得。王孙老去彩毫干，玉栈几回惊霹雳。
赵松雪画马
作者：刘溥
朝代：明

王孙画马世无敌，一画一回飞霹雳。千里长风入彩毫，平沙碧草春无迹。砚池想是通渥洼，突然走出白鼻冘。翻涛浴浪动光彩，云影满身堆玉花。玉花连钱汗流血，骏尾捎风蹄踣铁。何时骑得似画中，踏破阴山古时雪。
送周景通还姑苏
作者：刘溥
朝代：明

塞雁尽南飞，西风及授衣。不愁孤客老，惟喜上皇归。雪耻心犹壮，还乡梦独稀。匆匆一杯酒，何必叹相违。
送夏公瑾还吴
作者：刘溥
朝代：明

愁结望冰消，冰消愁转结。不见乡人来，翻与乡人别。叵耐东风又弄寒，杨柳长条乱吹折。一壶旋买金台春，难洗行人衣上尘。粮车刍载拥官道，歧路复歧愁杀人。念昔君官考功部，仙才不负亲题柱。谁知造物如小儿，疋马云中枉高步。去年上皇北狩回，诏书复用贾生才。身轻已得释重负，遥指庭闱归去来。归去来，不可留。腰间宝带悬吴钩，故园山水今复游。竹舆青舫诗酒俦，请君莫忘皇恩优。边城米贵人不饱，征戍未知何日休。
送徐仲吉赴任龙江
作者：刘溥
朝代：明

杨柳阴阴乳雀飞，可堪相见复相违。南风草色连江舍，北阙钟声绕禁闱。盛世一官随处好，故人千里几时归。欲知后夜相思意，疏雨寒松独掩扉。
送盛佾赴吴江医学
作者：刘溥
朝代：明

阙下新凉生潞河，江南犹唱采菱歌。菱歌袅袅唱不断，画舫载风冲白波。香兰叶劲那堪结，美人不是轻离别。一阶领得故乡官，堂上双亲正垂雪。玉壶满注香露清，欲别未别难为情。梧桐杨柳秋未老，积水半涸天河横。吴江一望五千里，鸿雁亦逐孤云征。长桥鲤鱼黄金色，太湖影动罗衫碧。好将尺素待东风，杏花春雨传消息。
送盛御史昶巡按广东
作者：刘溥
朝代：明

玉骢金豸下青霄，庾岭南头道路遥。霜叶定从行处落，瘴云应向到时消。山鸡吐绣风号雨，海蚌含珠月映潮。最喜送行冰雪霁，台中老柏让孤标。
送蒋知县忠复任丹徒
作者：刘溥
朝代：明

绿酒红亭紫禁东，不堪行色苦匆匆。正期霄汉登黄霸，又见江湖复鲁恭。沙气半蒸梅子雨，浪花初过鲤鱼风。道涂跋涉须珍重，自古循良简帝衷。
送钱理平还吴
作者：刘溥
朝代：明

江上芦花似雪飞，玉京游客正思归。画船载酒寻诗社，沙鸟冲人下钓矶。南浦早霜秋潦涸，西风残照故山微。到家想见开筵处，翠竹黄花晚更辉。
送驾北征
作者：刘溥
朝代：明

正统十四年，秋七月甲午，皇帝提大兵，亲行讨北虏。其晨日旁气，中黑外如火。北风转旗脚，猎猎不停舞。此行为宗社，仓卒出未预。虏人方恃骄，况复值秋暑。文臣虽表留，奏上不蒙可。留之恨不力，苟力必中阻。小臣从百官，拜送伏道左。悬绝不得言，徒有泪如雨。前驱至榆河，营垒乱旗橹。后队复踉跄，不复辨什伍。挽车避泥潦，前后相接轲。裸身走中道，车驾从傍过。纷纭无纪律，将臣殊莽卤。既蹈不测渊，可不严为矩。忆昔虏单弱，款附来塞下。岁贡马万疋，未敢设钩距。皇眷来意勤，赏赍特过厚。一时失防隙，遂得肆强圉。毡衣易龙锦，皮帽变珠朵。束腰金匾绦，编贝五色缕。玉剑悬辘轳，雕弓插文笴。黄沙白草间，金银耀樽俎。鞍鞯画麒麟，旌旗绣飞虎。供具与乐器，事事无不有。一年复一年，屡有望外取。岂但不知感，其心竟包祸。勾连并众力，绐以骄诸部。罕东兀良哈，久矣被饮羽。迩来虽纳贡，其意则狎侮。吾皇天地量，垢秽悉容受。今来犯我疆，我往非过举。剿此违天贼，岂为拓疆土。戎狄无人性，尧舜不亲附。秦有长城筑，汉有和亲许。云扰东西晋，厥后极凶丑。李唐纳婚姻，石晋甘饵诱。宋初论金币，中败青城旅。分裂已不堪，未复遭蒙古。历年九十三，夷风洽华夏。乾坤合清宁，笃生我太祖。圣德克肖天，飞龙起淮右。长驱扫腥毡，直出古北口。净洗历代羞，日月开天宇。太宗龙凤姿，丕承奋英武。天戈时一指，残孽窜他所。漠南无王庭，漠北走穷狗。于今已不然，信非朝夕故。必欲罗奔鲸，在众密网罟。胡乃劳圣躬，执政何以处。臣闻千金子，尚不垂堂坐。虏罪诚可诛，持重慎勿苟。稽首早回銮，天位要有主。钦哉祖宗业，正拟磐石固。
金文鼎秋林醉归图为沙溪陈原锡赋
作者：刘溥
朝代：明

霜华洒红树头叶，白云掩映山重叠。黄犍驮醉出西庄，童仆扶持稳如楫。此时陶然那复知，世涂奚较险与夷。眼中万物一何有，只有松风吹接䍦。疏林斜光漏残照，酡颜霞影争辉耀。深山阒静不逢人，岂有襄阳小儿笑。柴门向晚犹未关，山妻煮茶方候还。人能出饮醉即返，千里龙媒应是闲。
钟馗杀鬼图
作者：刘溥
朝代：明

空山无人夜色寒，鬼群乱啸西风酸。绿袍进士倚长剑，席帽鹥影乌靴宽。灯笼无光照斜水，怒裂鬼头燃鬼髓。大鬼跳踉小鬼嚎，满地鸊鹈飞不起。如今城市鬼出游，青天白日声啾啾。安得此公起复作，杀鬼千万吾亦乐。
雪山图为建德周廷晖赋
作者：刘溥
朝代：明
体裁：古风

我昔曾见《寒林图》，范宽妙笔天下无。千山一白气栗冽，万木尽黑云模糊。此图乃是谁作者，布置大抵如临摹。比之寒林势差小，木石琐碎何其殊。周君持来索我诗，我为品藻精与粗。吁哉画法且勿论，且将画景相排铺。其时严冬十二月，大雪照映如冰壶。千岩万壑冻初合，山腰有路郁以纡。何人马上正痴绝，冒寒不顾冰满须。复携肴酒欲何往，不念跣行双仆夫。茅亭孤高在绝顶，直下万仞当平湖。风波茫茫鸟飞绝，却有渔艇行相呼。此曹岂不畏冷冽，但苦衣食来求鱼。世间苦乐有如此，使我不觉长嗟吁。我从挈家来帝都，侨寓于此三月余。北风怒号卷飞雪，厨中久矣薪无储。乃令我仆入山去，归来满担欢妻孥。妻孥所欢在暖热，岂知此仆寒而痡。顷因见画感怀抱，正与此意同一涂。诗成并以写其上，幸勿向此憎嗫嚅。
雪山图为建德周廷晖赋
作者：刘溥
朝代：明

我昔曾见《寒林图》，范宽妙笔天下无。千山一白气栗冽，万木尽黑云模糊。此图乃是谁作者？布置大抵如临摹。比之寒林势差小，木石琐碎何其殊。周君持来索我诗，我为品藻精与粗。吁哉画法且勿论，且将画景相排铺。其时严冬十二月，大雪照映如冰壶。千岩万壑冻初合，山腰有路郁以纡。何人马上正痴绝，冒寒不顾冰满须。复携肴酒欲何往，不念跣行双仆夫。茅亭孤高在绝顶，直下万仞当平湖。风波茫茫鸟飞绝，却有渔艇行相呼。此曹岂不畏冷冽，但苦衣食来求鱼。世间苦乐有如此，使我不觉长嗟吁。我从挈家来帝都，侨寓于此三月余。北风怒号卷飞雪，厨中久矣薪无储。乃令我仆入山去，归来满担欢妻孥。妻孥所欢在暖热，岂知此仆寒而痡。顷因见画感怀抱，正与此意同一涂。诗成并以写其上，幸勿向此憎嗫嚅。
题双喜图送马胜宗从昌平侯出镇宣府
作者：刘溥
朝代：明

远随金印出边州，早报平安入凤楼。剪取白罗飞绣影，旗竿十丈挂胡头。
题戴武库山水图歌
作者：刘溥
朝代：明

长笑司马迁，足迹半天下。天下区区只九州，何乃中涂便回驾。昆仑拔地撑九天，地脉四走瓜蔓延。星分棋布耸乔岳，千里万里相钩连。元气胚浑异南北，荒服之外何茫然。天山冷断黑楼雪，海国瘴隔苍梧烟。大江西来汇百川，黄河触裂蛟龙渊。长风吹涛卷高雾，扶桑咫尺眉睫边。周王八骏不足贵，蹀躞弄影瑶池前。何不驾飙轮，望八极，手握斗柄云中旋。仙人骖紫鸾，一去不复返。浩荡千古怀，尧舜事已远。不如高卧读书楼，采芳摘秀春复秋。六经为山道为海，稷禼伊傅期同游。手掖疲癃登寿域，熙熙皞皞无时休。况君少年饱经济，直上天门朝冕旒。昔人文势君可敌，昔人事业君须惜。吐我胸中五色奇，醉倚秋云写寒碧。
题昆山沈愚通理诗集
作者：刘溥
朝代：明

吴城东头八十里，玉山青插娄江水。何人秀发山水间，沈生文章妙无比。清如玉树含秋霜，丽如五色云锦张。琅然天外度灵响，一曲一奏春风香。春风吹入长安陌，紫陌烟花烂晴色。隋珠赵璧常自珍，乐府词林尽相惜。生今年才二十余，声名欲与前辈俱。方今四海被皇化，好协雅颂歌唐虞。
题滕孟章送金司税明远文后
作者：刘溥
朝代：明

滕君文章不轻作，滕君情怀绝倾倒。如今尤信古人言，文章有神交有道。昨日为文送知己，士林往往皆称好。复来珍重索我诗，我诗近来绝草草。第愧未得交其人，始向文章见怀抱。万里长江炯秋月，一片春云丽晴昊。走向离筵与相见，气宇孤骞更文藻。不揣新知赠一言，莫负文章自须保。
题画
作者：刘溥
朝代：明

荻花吹雪江风冷，江上微云淡山影。谁将水墨染生绡，一片江南晚秋景。人家住近红叶村，红叶照水如春源。问津有客远相访，童子候迎先扫门。隔岸分明皆橘树，看来应是横塘路。水禽格格踏波飞，沙雁悠悠入云去。我别江南今十年，客窗见画心茫然。明年准拟买归棹，漫游重赋江南篇。
题画寄徐州陆九皋二首
作者：刘溥
朝代：明

别后重来未有期，且凭图画寄相思。秋风黄叶茅亭上，犹记逢君是此时。目极天涯酒半醒，枫林斜带远山青。故人家在秋云外，百步洪边水绕亭。
题画寄徐州陆九皋二首·其一
作者：刘溥
朝代：明

别后重来未有期，且凭图画寄相思。秋风黄叶茅亭上，犹记逢君是此时。
题画寄徐州陆九皋二首·其二
作者：刘溥
朝代：明

目极天涯酒半醒，枫林斜带远山青。故人家在秋云外，百步洪边水绕亭。
题画龙虎二首
作者：刘溥
朝代：明

古来画龙称叶公，后来又说陈所翁。呜呼二人不可见，神妙谁复追其踪。此图知是何人作，一见令人即惊愕。势翻沧海起风雷，身涌长空奋头角。双睛泼电鳞鬣分，左盘右蹴拿飞云。轩然天地动光彩，此时不顾鱼虾群。满堂惨淡凝烟雾，相对咨嗟毛发竖。田畴岁旱望甘霖，破壁须看上天去。千山万山日向脯，哑哑老树愁啼乌。长途迢递人绝迹，奋跃只有黄于菟。长风飕飗震林木，百兽纷披望风伏。霜牙凛凛摧万夫，金镜瞳瞳射双目。饥来择肉惟熊罴，不更小取豺与狸。田家黄犊要耕种，又肯搏攫夸能为。如今天关求守备，盖世雄威素称异。举首为城掉尾旌，愿保皇家千万世。
题画龙虎二首·其一
作者：刘溥
朝代：明

古来画龙称叶公，后来又说陈所翁。呜呼二人不可见，神妙谁复追其踪。此图知是何人作，一见令人即惊愕。势翻沧海起风雷，身涌长空奋头角。双睛泼电鳞鬣分，左盘右蹴拿飞云。轩然天地动光彩，此时不顾鱼虾群。满堂惨淡凝烟雾，相对咨嗟毛发竖。田畴岁旱望甘霖，破壁须看上天去。
题画龙虎二首·其二
作者：刘溥
朝代：明

千山万山日向脯，哑哑老树愁啼乌。长途迢递人绝迹，奋跃只有黄于菟。长风飕飗震林木，百兽纷披望风伏。霜牙凛凛摧万夫，金镜瞳瞳射双目。饥来择肉惟熊罴，不更小取豺与狸。田家黄犊要耕种，又肯搏攫夸能为。如今天关求守备，盖世雄威素称异。举首为城掉尾旌，愿保皇家千万世。
题福山曹氏画
作者：刘溥
朝代：明

歌舞当年只醉游，不知何物是闲愁。如今桐树无人洗，风雨空山几度秋。
题郑迪画
作者：刘溥
朝代：明

阖闾城北阳城湖，一碧万顷涵太虚。玉山虞山迭襟带，林屋矗矗当前袪。君家还在河之北，乔木森然围大宅。长风卷浪送高帆，一日行程才顷刻。我因瓜葛长往来，南汀西渚芙蓉开。尊翁平生好怀抱，长日与我衔金杯。一朝我应征书起，高步天门拜天子。献策惭无一万言，归梦常飞四千里。四千里路何悠悠，暮云春树难为愁。忽报尊翁已沦没，使我恸哭无时休。今年省侍还乡遇，访旧还来旧游处。却将愁思改欢容，二子森然如玉树。旧书增多新宅高，萱堂日日堆蟠桃。里中长老说佳子，邑里官吏称贤豪。伯也从容性非懒，仲也谦恭我东坦。从来孝友出故家，读书出仕亦未晚。
上元观灯·其一
作者：刘澄甫
朝代：明
体裁：五言绝句

今年好灯社，是处结楼台。舞袖翻新柳，歌喉转落梅。
上元观灯·其二
作者：刘澄甫
朝代：明
体裁：五言绝句

山从鳌背立，人向月中游。雪尽九华殿，春归五凤楼。
上大云寺
作者：刘澄甫
朝代：明
体裁：五言律诗

寺隐青云杪，门当碧石隈。自开西涧菊，谁剪北山莱。细雨昙花落，危岩乌径回。上方清梵宇，人世隔尘埃。
与友人野饮
作者：刘澄甫
朝代：明
体裁：古风

山林残暑退，尊罍高晏初。不愿华屋醉，但约野亭沽。同心五六人，兴至命巾车。出郭谢尘鞅，列席俯厓隅。石榻坐自叙，水阁行相呼。开襟对萝薜，登高酌茱萸。青山作屏障，绿竹荫庖厨。折荷当杯杓，闻鸟吹笙竽。翠烹沼沚菜，白煮溪涧鱼。引满不用劝，日暮欢有馀。叹息时易迈，放浪岂常俱。细读止酒诗，陶令非区区。
临高台
作者：刘澄甫
朝代：明
体裁：乐府曲辞

临高台，水渌芙蓉开。文茵绣毂坐瑶席，凤笙龙管吹落梅。北瞰铜雀馆，春风阶草短。南眺临春阁，夜雨江花落。东上鳷鹊观，西对蒲萄宫。关树重叠绿，山樱寂寞红。新丰远接青云起，长安甲第朱门里。舞榭鸣钟日欲西，佳人取醉典罗衣。雕檐绣柱盘龙虎，豪客探钩月卓午。两两鸳雏水面飞，萧萧萤火窗前度。景物不可留，幽怀向谁诉。忆昔咸京繁盛时，可怜东洛并芳菲。只今桃李皆无主，何处牛羊仆墓碑。高台高台不可上，章华柏梁尘土障。
九日来山文会
作者：刘澄甫
朝代：明
体裁：古风

指点青山何处来，松篁迤逦云门开。高人爱此结茅屋，重阳携榼相追陪。黄花万朵幽涧下，白鸟一声曲水隈。把酒临流成心赏，西岭日暮犹徘徊。短发缊袍风落帽，鸿雁忽送牛山哀。佳辰良会不可断，深杯过罚无嫌猜。俯仰古今俱陈迹，乐游戏马荒莓苔。
九日来山文会
作者：刘澄甫
朝代：明
体裁：古风

来山亭子苔径斜，野翁携杖看黄花。塞鸿嗷嗷向南去，日光淡淡浮云遮。主人清酒满百壶，羽觞来往飞流霞。对酒赋诗发高兴，长笺矫矫横龙蛇。倒著葛巾篱畔舞，便是柴桑处士家。
云门书屋
作者：刘澄甫
朝代：明
体裁：古风

云门壁立高崔嵬，劈峰隐隐双掌开。千岩万壑宗泰岱，龙飞凤舞接蓬莱。烟外树吞大云寺，溪边桥枕升仙台。一径窈窕若盘谷，冯子幽居饶松竹。年少欲勒北山文，选奇占胜终南麓。不羡王君宝绘堂，且营李氏藏书屋。案头萤火乍昏明，窗下鸡声递晨宿。白衣卿相如等閒，碧山学士媚孤独。晴云出岫赋归来，夜雨同心歌伐木。疑学宫墙过数仞，更兼图史传心印。父子行藏希孔颜，兄弟经纶致尧舜。
人日逢春
作者：刘澄甫
朝代：明
体裁：五言排律

七日人皆得，三阳气始新。缕金传旧俗，盘菜送比邻。暮景逢晴旦，幽居喜正晨。薄寒疑嶙峭，轻煖透逡巡。柏叶消残雪，芦灰起细尘。梅妆还贵艳，柑酿逐清贫。陟觉天时泰，俄瞻地脉伸。名花红剪胜，柔草绿抽茵。饼饵甘粗粝，衣冠愧缙绅。仙楼春缥缈，汉殿昼嶙峋。朝谒希疏出，罗幡赐予频。条风纡禁籞，冰冻暗江津。北海多岑寂，东郊接隐沦。琴香谁逸兴，岁月此閒身。早起勤为拙，宵眠懒近真。青山开化育，白屋掩柴筠。杜老愁须破，坡翁意自亲。云翘翻袖舞，彩帐揭华闉。啸傲牛呼马，招摇斗指寅。年年读书舍，应共太平民。
公无渡河
作者：刘澄甫
朝代：明
体裁：乐府曲辞

公乎公乎，河水泷泷。中有蛟龙，得人则喜，我心��。公乎公乎，河水悠悠。下有神□，啮人至骨，我心愀愀。公乎公乎，尔之游矣，载沉载浮。我之忧矣，无梁无舟。公乎公乎，腰钱胥溺，利害绸缪。剖珠自藏，吾将何尤。
出山亭
作者：刘澄甫
朝代：明
体裁：七言律诗

剪落桐枝见远汀，爱山亭筑出山亭。云峰独立当窗碧，劈岫双瞻入座青。石榻宵閒烟漠漠，秋帘暮捲雨溟溟。草玄自拟扬雄宅，闭阁兼传刘向经。
出自蓟北门行
作者：刘澄甫
朝代：明
体裁：乐府曲辞

幽蓟饶霜雪，先秋即凛冽。风土尚犷悍，征徒各雄杰。捐生乃其常，不啻荆与聂。计斩单于首，誓饮匈奴血。泥封玉门关，马躏龙堆缺。朝听渔阳鼓，夕望燕山月。凭高瞰狼胥，乘危探虎穴。阵冷鸟不下，河冰骨欲折。羽林本孤忠，中郎弊旌节。归来图麒麟，生平重阀阅。
刈麦
作者：刘澄甫
朝代：明
体裁：五言律诗

刈麦黄云尽，川回碧水閒。凉风生绿野，暑雨暗青山。鸡黍时能约，牛羊夕自还。捕蛇如免税，射雉且开颜。
初冬宿田舍
作者：刘澄甫
朝代：明
体裁：古风

十月日初吉，祭扫归茔麓。山蹊未百里，薄晚田舍宿。入门见苍松，夹道满修竹。老翁出款接，童子相追逐。黄云禾登场，白烟草屯屋。移席俯寒流，开味罗野蔌。霜枯蟹尚肥，桑落酒应熟。击鲜收兔罝，投竿启鱼簏。持杯每劝酬，淳雅甚可掬。不觉情意洽，但见话言渎。谆复戒车徒，殷勤慰僮仆。犬吠明月上，犊鸣霜槛伏。清晨别主人，长啸出林谷。身世浮云空，富贵鸟过目。浩歌归去来，田园遂幽独。
前缓声歌
作者：刘澄甫
朝代：明
体裁：乐府曲辞

疾趋无稳步，猛桨无安流。风禽难比翼，湍鳞难纵游。人生适意耳，何为苦淹留。帐中越女歌，席上楚妃叹。婉婉燕姬柔，袅袅秦娥粲。白日忽巳匿，华镫犹未息。欢极将奈何，悲来泪沾臆。
劈峰夕照
作者：刘澄甫
朝代：明
体裁：七言律诗

秦帝鞭山走六丁，巨灵双掌破青冥。危峰巀嶪窥沧海，返照微茫落翠屏。图画向谁开晚障，乾坤留此结茅亭。十年耽尔成真隐，不必移文问勒铭。
十四夜月
作者：刘澄甫
朝代：明
体裁：五言律诗

山月光初就，秋宵漏欲平。倚楼人独立，栖树鸟频惊。色借露华白，影移蟾桂清。因知明夜好，有待坐三更。
卢沟桥
作者：刘澄甫
朝代：明
体裁：七言律诗

卢沟南下水汤汤，万石嵯峨白玉梁。地窟鼋鼍惊出没，海津雈苇接微茫。鸡鸣上谷寒云暗，月落西山晓色苍。冠盖往来词赋客，有谁题柱献长杨。
又十五夜月
作者：刘澄甫
朝代：明
体裁：五言律诗

天上中秋至，商风薄暮寒。横波金缕细，隔树镜轮安。不减前年兴，谁同永夜看。素光照华发，应惜此宵难。
古意
作者：刘澄甫
朝代：明
体裁：古风

穆满驭八骏，瑶池宴万里。神禹坐卑宫，光阴惜分晷。奢俭肇兴亡，由来多伏倚。镐京天子游，细柳将军垒。寒暑困征役，日夜苦疮痏。居者忆翠华，国士让黄绮。悬思千载前，圣贤道或否。龙逢何剖心，屈原竟投水。尧舜倘在上，巢由甘洗耳。感遇卧幽壑，叹息吾老矣。
君马黄
作者：刘澄甫
朝代：明
体裁：乐府曲辞

君马黄，臣马白。君马日立赤墀中，臣马行当雪山碛。玉勒嘶秋风，雕弓抱明月。十二闲中云锦花，三千里外寒风沙。香闺红颜泣成血，边城白骨多如麻。交河北流无青草，年年走马交河道。
咏怀·其一
作者：刘澄甫
朝代：明
体裁：古风

百袭宝燕石，千金学屠龙。其如敝帚价，还知康瓠功。时违贵者贱，势重拙者工。西陂泛舟楫，东皋事春农。俯仰尚自得，读书日从容。巳谢簿领劳，颇守山林穷。溪前荫灌木，屋后树青松。白鸥忽下来，正堪对海翁。
咏怀·其二
作者：刘澄甫
朝代：明
体裁：古风

枯桐在锦囊，藏之三千春。白玉间瑶珍，黄金斲朱纹。月明一披拂，悠然散埃尘。有价不能售，犹如邻女贫。颜色岂不好，弦歌非不新。彼方惑嫫母，徒使江妃嚬。弃掷鼎作瓠，郑重艾为芸。世事岂足道，长歌激青云。
善哉行
作者：刘澄甫
朝代：明
体裁：乐府曲辞

作伪日拙，作德日休。为善常乐，为恶常忧。祸福无端，真若循环。有酒不饮，空复长叹。上山采芝，偶逢安期。与枣似瓜，其甘如饴。入海求仙，忽见偓佺。惠药一粒，其色如丹。自知岁短，将可奈何。惭无鲁阳，举手挥戈。日东月西，素发参差。亲友在门，且慰须臾。
夏中雨后适郊外庄
作者：刘澄甫
朝代：明
体裁：古风

长夏炎天气郁蒸，火云酷烈烟光凝。脱帽披襟遵茂树，园蔬自摘储层冰。农人望雨如望赦，终日甘霖似倾泻。池边幸尔荫松篁，郭外忻然看禾稼。携杖閒来寻白鸥，肩舆偶出问丹丘。溪流活活添新沼，杞柳丛丛生小洲。柴门夜静眠凫鸭，瓮牖朝凉动纨箑。壶醑初分味颇佳，野翁对酌情偏洽。溽暑可奈暂盘桓，幽栖得惯输平安。茅斋五月岂觉热，此身百岁轻无官。图书插架高连屋，欲赋归田种新菊。郊原日日遂游课，一枕羲皇老空谷。
家酿美甚牡丹新开醉中自赠
作者：刘澄甫
朝代：明
体裁：七言律诗

东风寒峭掩山堂，睡起南窗野兴长。村瓮试篘矜酒圣，家园初发重花王。独持翠斝愁应破，更折芳枝喜欲狂。日暮自歌还自醉，不知梦鹿与亡羊。
寄澶渊李后庵
作者：刘澄甫
朝代：明
体裁：七言律诗

十年征戍落江湘，百粤心旌转故乡。汉帝有时徵贾谊，梁园此日释邹阳。澶渊鸥鸟盟犹在，海岱棠阴念不忘。忽见宾鸿问消息，几番书札待南荒。
富亭遗爱
作者：刘澄甫
朝代：明
体裁：七言律诗

青社风流忆富公，山川诗酒日融融。春耕问俗云门下，秋水观涛石涧中。半榻冰帘飞碎玉，几株棠树落疏红。荒亭故老谈遗爱，牧唱樵歌感慨同。
寒夜与友人共酌赏瓶梅
作者：刘澄甫
朝代：明
体裁：古风

草阁沉沉灯烬落，山云脉脉雪霰作。柴门侵晚苦萧森，石鼎临窗甘寂寞。故人谁为悯貂裘，邻友兴来同野酌。忘机暖语不知寒，折取江梅共酬酢。数枝琼蕊玉壶中，漏屋留香光绰约。且须细细共流霞，但觉馡馡对幽壑。梅花与友本无期，我谓梅花足三乐。雪里怜渠花似冰，灯前顾我发如鹤。五更五点罢击柝，一蕊一杯仍大嚼。天明客去余就眠，近午垂头梦寥廓。
小园
作者：刘澄甫
朝代：明
体裁：五言律诗

小园锄菜甲，早起课园丁。开径惜芳草，看花护落英。烹葵朝入馔，剪韭夜炊羹。客至惭供给，盘飧远市城。
山寺闭关
作者：刘澄甫
朝代：明
体裁：五言律诗

野寺经游少，寒山早闭关。月沉松影寂，雪咽水声閒。客散僧仍定，云归鸟亦还。静中有真意，物外可容攀。
山泉精舍
作者：刘澄甫
朝代：明
体裁：古风

平生爱山复爱泉，岁晚方谋海岱田。三径旋开著茅宇，百亩自为终天年。屋上清风烟漠漠，阶前流水响溅溅。雨来树杪岚光出，云过溪头秀色连。衡门麋鹿忽惊犬，草席沙鸥却避鹯。把酒吟诗索岛屿，解衣延客醉花筵。采芝万仞冥鸿逝，濯足深潭抱石眠。轩窗面面翠欲堕，池沼涓涓清可怜。樵客剧谈暂弛担，渔翁独立亦忘筌。辋川素壁见图画，桃源侧洞生风烟。北山移文任讥诮，东蒙泉石予老焉。
山行
作者：刘澄甫
朝代：明
体裁：七言律诗

出郭行行到处山，春流泯泯鸟关关。孤霞远映晴川迥，小洞幽含白昼閒。为爱岚光迟远眺，却羞花信对衰颜。流连晚坐西峰下，倚杖瞻云独往还。
巢山行
作者：刘澄甫
朝代：明
体裁：古风

平生喜读山居赋，未老投閒入烟雾。户外新栽五粒松，岩前旧种三株树。破屋群峰翠复连，野篱乱水青相护。山人何事独爱山，环堵风雨身自閒。芳草连天迷石榻，白云满地封柴关。渔樵路近时逢语，虎豹丛深未可攀。升高选胜忻卜筑，植柳移花看馥郁。燕雀相贺绣幕安，鹪鹩却笑卑枝足。迤逦王维在辋川，回旋李愿归盘谷。每思富贵履危机，争若巢山常掩扉。酒学渊明多种秫，菜仿夷齐自采薇。百年回首眼中少，是非荣辱将同归。
幽居
作者：刘澄甫
朝代：明
体裁：古风

我屋对西山，青溪临北牖。谁谓羲皇人，自学蒙庄叟。燕雀易帡幪，鸿鹄尔何有。长歌伐木诗，轻击种豆缶。行玩溪上鱼，坐憩门前柳。畦同汉阴灌，耕与沮溺耦。菽粟足朝夕，图书忻左右。晚年好道术，况复厌奔走。黄庭朝玉极，白齿缄金口。萧然尘外居，税驾得衰朽。
归雁
作者：刘澄甫
朝代：明
体裁：五言律诗

断续潇湘去，迢遥关山归。夜寒翻警枕，霜老欲添衣。风雨几时定，稻梁何处肥。随阳限南北，恨别转依依。
息阴
作者：刘澄甫
朝代：明
体裁：五言律诗

老嫌筋力倦，息爱树阴凉。壶醑留连饮，藤床到处将。卧分沙鸟席，坐傍水云乡。日暮迟归咏，萧然世虑忘。
拟西北有高楼
作者：刘澄甫
朝代：明
体裁：古风

西北有高楼，岌嶪接阊阖。森森虎豹维，隐隐虬龙窟。沉沉九重深，茫茫万里阔。大明丽崇霄，浮云忽闇曶。白虹贯非常，欃枪出为孽。虽鍊五色石，畴能补天阙。力开衡山云，莫解明主惑。直道罔不黜，俛首三叹息。
早起
作者：刘澄甫
朝代：明
体裁：五言律诗

在家无俗事，早起意何如。种树满荒径，移花向近闾。閒愁苦不寐，短发倦频梳。预约南溪老，侵晨学钓鱼。
春晴小园眺望
作者：刘澄甫
朝代：明
体裁：五言律诗

竹篱停夜雨，鸠杖倚春晴。色映池边草，声传树杪莺。移床惜花落，开牖见山横。自负差强健，登临眼倍明。
春雨
作者：刘澄甫
朝代：明
体裁：七言律诗

霏微轻雨寂无声，杳霭青山闇有情。风转蕙兰光冉冉，香添桃李秀盈盈。愁空腊雪甘贫病，喜接春云妒晚晴。茅店酒帘喧社鼓，杖藜随处问清明。
春雪
作者：刘澄甫
朝代：明
体裁：古风

东风连夜彤云起，雪片霏霏数千里。半消半冻花发迟，两洋滚滚添春水。南亩沾濡老农喜，履穿愁杀东郭子。老夫忧喜总不知，醉来独隐乌皮几。
春雪
作者：刘澄甫
朝代：明
体裁：古风

春风惨恻彤云翻，洛阳清昼卧袁安。闭门彷佛闻霢霂，穴窗淅沥窥团栾。勾芒偶驾玉龙背，屏翳却阻水岩端。始疑李萼迸阶砌，忽讶柳絮飞阑干。纷纷委地消欲尽，脉脉隔帘閒自看。江妃索寞舞带缓，素娥憔悴歌音悭。台榭霏霏烟半湿，莺花寂寂愁不乾。草庭语噤鸟阒绝，玉壶影瘦梅彫残。元夕萧疏少灯火，丰年且免无饥寒。
晓钟
作者：刘澄甫
朝代：明
体裁：五言律诗

何处钟声息，枫林早夜闻。白头愁已过，清梦耿初分。断续秦楼月，悠扬楚岫云。閒身常晏起，窗影任高曛。
松阴
作者：刘澄甫
朝代：明
体裁：五言律诗

小院孤松树，清阴坐抚时。蝉声藏密叶，雀影寄乔枝。寂历子初落，迟回日不移。盘桓须尽兴，爱尔共襟期。
止道士伐云门山石
作者：刘澄甫
朝代：明
体裁：古风

泽居宜惜水，岩居宜爱山。天物岂可暴，物理固其然。道士远方来，结搆云门巅。钃屋亦奚为，而使山石残。开山不种玉，移石匪补天。本意事耕稼，胡乃专镵刓。碧嶂失颜色，丹崖损巑岏。吾将诉真宰，愿保贞坚全。五丁凿剑阁，巨灵劈华巅。道路虽日辟，混沌恐不完。从兹祝山灵，永为护层峦。
残菊
作者：刘澄甫
朝代：明
体裁：古风

九日节序佳，白雁来宾候。十月霜气浓，黄菊离披瘦。落英真可餐，残枝为谁秀。采采未盈把，萧萧岂堪嗅。漠漠鸟下巢，蔼蔼云入岫。虚对南山松，恐负东篱叟。白衣不见至，空庭徒搔首。
海溢
作者：刘澄甫
朝代：明
体裁：古风

东方有灵海，万水咸朝宗。委输端不竭，归墟积难穷。乾坤朝夕池，日月升沉宫。汤旱未云啬，尧水宁闻丰。嘉靖丙申岁，十月当孟冬。海水忽簸扬，夜半声如钟。浮楂落碧汉，若木捲飞蓬。天吴发震怒，阳侯争长雄。碣石溅漂沫，鹏翼抟高空。侧岸走鼋鼍，远峰卧蛟龙。斯民化鱼鳖，劫数嗟遭逢。室家尽汨没，妻孥困蒿丛。百里俱浩渺，村落无遗踪。营窟尚无托，何事共租庸。谁能锁支祈，为我息飓风。桑田如可变，露祷回苍穹。
渑水田家·其一
作者：刘澄甫
朝代：明
体裁：古风

菖叶日巳绿，杏花日巳白。渑水春茫茫，石田灌沙碛。晓闻仓庚声，夜宁安枕席。秉耒效躬耕，买牛代仆力。驱咤上东阡，开垦及南陌。水耕火斯耨，春种秋及获。泄泄泽雉雊，油油禾黍泽。青青桑柘阴，潝潝溪流碧。妇子馌于亩，老翁嬉于宅。辛勤谁为恤，丰登差可怿。税薄官府清，酒熟邻友益。帝力委不知，田家聊自适。
渑水田家·其二
作者：刘澄甫
朝代：明
体裁：古风

负郭但有田，绕屋多植桑。柔条吐新萼，蚕蚁如针芒。戴胜几时降，懒妇弄月珰。夜索绞细薄，晓斧摧枯杨。昼午蚕正饥，日暮桑盈筐。稚子哺雏戏，邻女知我忙。绮罗试丽服，璧玉炫新妆。三眠待老食，一夕不能忘。练成白雪丝，织就黄金裳。有珠岂充饱，无襦难禦凉。田家半苦乐，欲问心茫茫。
游石子涧访西涧不遇
作者：刘澄甫
朝代：明
体裁：七言律诗

西涧原头访隐君，柴门寂寂闭秋云。采芝径远迷幽壑，看竹庭空待夕曛。流水新萍鸥并下，野林芳草鹿成群。踽凉独步行歌彻，怅望孤村落叶分。
满歌行
作者：刘澄甫
朝代：明
体裁：乐府曲辞

倾樽对歌，人生几何。日迈月征，乐少愁多。天缺西北，地漏东南。盈虚消息，矧尔人间。磐石可透，井溜可穿。固亦人力，渐摩使然。篑土成丘，涓滴成河。积寡为众，匪由其他。舜禹在位，巢许栖岩。周公鸱徙，接舆凤鶱。彭聃为夭，颜冉为寿。求仁得仁，修短何咎。生者如寄，死者如休。乐天知命，而复何忧。
独漉篇
作者：刘澄甫
朝代：明
体裁：乐府曲辞

独漉独漉，驷马丹毂。时运苟去，马毙车仆。桃李不言，下自成蹊。乌鸟莫辨，谁知雄雌。猛虎负隅，徒搏何为。蝮蛇入手，解腕巳迟。富贵可得，执鞭当前。贫贱可离，脱屣何难。祸福靡定，无乃自求。怨天尤人，君子不由。陈母知废，陵母知兴。俟命居易，智者无名。
登恒山
作者：刘澄甫
朝代：明
体裁：古风

北岳一登游，元天应咫尺。禋祀达古今，蟠据自开辟。我本烟霞人，生多山水癖。佳境辄盘桓，高名久爱惜。夜渡桑乾河，晓眠瓮口驿。驱马上岧峣，携琴问幽僻。野人栖丹丘，虚阁悬危壁。渺渺藏玉书，泠泠振金策。青云护怪松，紫泉鸣乱石。右洞潜雨师，左祠建风伯。狼烽入暮红，塞草经冬碧。凭远望舒徐，涨深愁踧踖。缠绵愧俗心，彷佛见仙客。空潭可洗耳，飞窟可卜宅。蕉鹿片时萝，海鹤万里翮。风来谷口寒，月到林梢白。行吟李白诗，坐传王乔舄。曲径终难回，隙光还易迫。发愤不知劳，肩舆非自适。祈请得甘霖，苍生永无斁。
登狼山·其一
作者：刘澄甫
朝代：明
体裁：七言律诗

白屋青山间夕阳，江山如此忽思乡。遥疑泰岳孤云下，却顾沧溟北斗傍。落絮残花春寂寂，疏钟横笛夜茫茫。登临何用谈兵甲，郡国萧条亦感伤。
登狼山·其二
作者：刘澄甫
朝代：明
体裁：七言律诗

白狼山下血模糊，万里风烟息战图。寺主复来修草屋，居民原自畏兵符。三年浪迹江山在，四月风寒草木枯。酌酒壮怀歌激烈，凭高临远自踟蹰。
白发
作者：刘澄甫
朝代：明
体裁：古风

人见白发忧，我见白发喜。忧多勋业长，喜遂室家迩。想当初白时，星星数茎起。朝夕频览镜，拔镊以未巳。种种至华巅，爱惜复修理。返黑顿觉难，从白得衰始。悠悠思古人，茫茫孰可拟。二老归周王，四皓翼太子。聃耳度函谷，荣期乐桑梓。出处本不同，发白一而巳。吾也老无用，所幸尚有齿。终贾愧巳多，广受颇知止。白发如有神，岁除谨当祀。
白马篇
作者：刘澄甫
朝代：明
体裁：乐府曲辞

白马跃飞龙，腾骧万里行。霜蹄蹴烟霞，玉勒绕玲珑。背上雕羽箭，腰间乌号弓。盘云落霜鹗，映日下冥鸿。巳丽骠骁阵，还堪左校冲。单于单骑垒，子仪五花骢。九塞无彊敌，六郡推才雄。转战葱岭道，捷报甘泉宫。捐躯赴国难，慷慨平羌戎。平生意气在，誓勒燕然功。
百丈崖
作者：刘澄甫
朝代：明
体裁：五言律诗

瀑布垂千尺，飞流银汉低。云松攒玉殿，鸟道上丹梯。见日窥沧海，凌空听碧鸡。登临兴不尽，岩壑晚凄迷。
石床
作者：刘澄甫
朝代：明
体裁：七言律诗

幽人高卧石为床，兴在蒹葭水一方。但共野云岩际宿，不随蝴蝶梦中狂。枕流洞口苍苔净，挂席门前薜荔香。惟有青山足屏障，何妨白日到羲皇。
碧玉歌·其一
作者：刘澄甫
朝代：明
体裁：乐府曲辞

碧玉破瓜时，鬒发才覆额。朱颜夺夭桃，黛眉学新月。
碧玉歌·其二
作者：刘澄甫
朝代：明
体裁：乐府曲辞

碧玉破瓜时，即诵白头吟。千金学歌舞，一笑倾郎心。
禅房
作者：刘澄甫
朝代：明
体裁：七言律诗

兰若初开祗树林，僧房花竹自萧森。晓堂云散忘机事，夜钵龙蟠见道心。绝涧窗临千尺雪，孤峰门掩一床琴。客来欲问维摩诘，默坐无言海陆沉。
秋夕忆隐山上人
作者：刘澄甫
朝代：明
体裁：五言律诗

飞锡出青山，缁衣几日还。夜窗松雪暗，石榻野云閒。煮茗洋溪曲，谈诗莲舍间。远公不可得，谁共一开颜。
秋怀·其一
作者：刘澄甫
朝代：明
体裁：七言绝句

露下风高旅雁回，霜空木落菊花开。长门自闭伤秋月，那得黄金买赋来。
秋怀·其三
作者：刘澄甫
朝代：明
体裁：七言绝句

长信空阶萤火流，昭阳碧殿月华浮。寒鸦声断君王宠，独抱云和恩不休。
秋怀·其二
作者：刘澄甫
朝代：明
体裁：七言绝句

兰阶玉露百花残，桂殿金风一夜寒。珍重齐纨秋再热，主恩争得等閒看。
秋怀·其五
作者：刘澄甫
朝代：明
体裁：七言绝句

远塞疏芜逢暮秋，深闺寂寂对穷愁。黄花开处堪回首，白雁来时独倚楼。
秋怀·其六
作者：刘澄甫
朝代：明
体裁：七言绝句

梧桐朝陨玉栏前，络纬宵啼金井边。孤灯耿耿烬欲灭，新月娟娟人未眠。
秋怀·其四
作者：刘澄甫
朝代：明
体裁：七言绝句

秋光淡荡暗云平，露滴宫槐风满庭。青鸟不来仙驾杳，紫台长望酒初醒。
秋思
作者：刘澄甫
朝代：明
体裁：五言律诗

商飙起金屋，黄叶满珠楼。情逐流萤夜，恩随纨扇秋。青苔朱户闭，白露绛河流。芳思谁能识，深宫倚暮愁。
美女篇
作者：刘澄甫
朝代：明
体裁：乐府曲辞

燕赵富美女，窈窕多清扬。丽质无粉泽，冶容胜兰芳。盈盈桃李姿，袅袅芙蓉裳。细履珠翠饰，高簪玳瑁光。白如玉环洁，轻若飞燕翔。湘妃不可睹，巫女讵能忘。鱼见为之逝，鸟见为之藏。明妃度关塞，西子倾家邦。色荒永垂戒，閒情常自防。
至日寺中小集
作者：刘澄甫
朝代：明
体裁：七言律诗

往时至日集朝天，今岁山城野兴偏。钟鼓悠悠连上界，松篁寂寂映青莲。玄云回朔争新律，白雪知时定有年。拟向旃檀盟旧业，请歌宾主戒初筵。
艳歌行
作者：刘澄甫
朝代：明
体裁：乐府曲辞

两两云中鹤，双双池上雁。朝飞洞庭湄，夕止天山畔。奋翮共云霄，唼藻同燕婉。良匹影不孤，宕子情欲断。虽寄白头吟，自爱黄金馆。尺素书竟绝，长门赋空叹。本效孟光洁，不学文君粲。心贞道苟合，万里即闾闬。幽怀写金石，憯然卧江汉。
苔钱
作者：刘澄甫
朝代：明
体裁：七言律诗

霏微细雨落花鲜，乱点苍苔积翠连。竹径岂贪金作埒，茅茨真喜碧如钱。兔园铺锦璇台润，梁苑分香画阁妍。争似野夫门自掩，饱看秀色老林泉。
苦寒行
作者：刘澄甫
朝代：明
体裁：乐府曲辞

西北度燕然，屹崛何盘桓。峨峨千里雪，漠漠万重烟。积水满溪涧，枯树被冈峦。悲风起巅末，白日沉虞渊。饥鼯叫空壕，猛虎藏深岩。貂裘不觉暖，挟纩曾知寒。将军喜候封，战士多苦颜。长城埋白骨，穷庐拥青毡。塞马鸣不息，高鸟飞不还。平生征戍劳，寤寐谁与宣。难哉苦寒行，闻之尚心酸。
药圃
作者：刘澄甫
朝代：明
体裁：七言律诗

老圃新开芍药阑，傍山临水足盘桓。萦青缭白山先远，带雨梳云水气寒。佳客淹留供逸兴，老夫珍重寄馀欢。衡门也得消残岁，嫩蕊陈根并可餐。
董逃行
作者：刘澄甫
朝代：明
体裁：乐府曲辞

一尺布，千里草。儿童谣，非不早。长乐火，郿坞灾。天之道，往复来。允之坠，邕之狱。终于尽，有荣辱。一董灭，一董生。去长安，营许京。四寇去，仲英挫。五马来，孟德破。魏公锡，晋公继。作者谁，了不异。福中祸，祸中福。反掌间，真倚伏。
蝶蝶行
作者：刘澄甫
朝代：明
体裁：乐府曲辞

春风蝶翩翩，春社燕来舞。相逢东园中，参差桃李树。衔之哺新雏，香魂托谁怙。秋深蝶亦稀，秋社燕忽去。得失无可问，惆怅寒江雨。
蠲税
作者：刘澄甫
朝代：明
体裁：五言律诗

租税年年急，疮痍何日苏。幸逢宽恤诏，将慰海邦逋。妻子仍无地，讴歌半载途。家家共牛酒，欢赏愿须臾。
襄阳乐·其一
作者：刘澄甫
朝代：明
体裁：五言绝句

妾在广陵陌，家临明月桥。郎君解怜取，趁著木兰桡。
襄阳乐·其三
作者：刘澄甫
朝代：明
体裁：五言绝句

欢醉习家池，侬宿彭郎矶。东风吹酩酊，夜雨恐凄其。
襄阳乐·其二
作者：刘澄甫
朝代：明
体裁：五言绝句

晓行白云渚，夜泊黄鹤楼。秋风何处觅，飞梦到瓜州。
西洲曲·其一
作者：刘澄甫
朝代：明
体裁：五言绝句

采莲南渡头，采菱西洲口。日落不逢人，秋云重回首。
西洲曲·其三
作者：刘澄甫
朝代：明
体裁：五言绝句

早向西洲行，暮向西洲宿。西洲人独愁，翠袖扳幽竹。
西洲曲·其二
作者：刘澄甫
朝代：明
体裁：五言绝句

鸿飞似无迹，燕来如有期。钩帘坐春晓，幽梦竟谁知。
观稼
作者：刘澄甫
朝代：明
体裁：五言律诗

薄田惭负郭，晚稼望东隅。水阁摇花坞，山风落井梧。兔葵聊自慰，雀黍为谁驱。暑雨经旬日，仓箱未可图。
谢安石游东山图
作者：刘澄甫
朝代：明
体裁：古风

吾生爱山水，颇悉登临兴。安石何为者，独占东山胜。丹青殊好奇，咫尺千里径。石头若虎踞，长江如练靓。微茫烟气浮，杳霭云霞映。但见古寺宇，不闻石钟磬。绿树隐琴樽，红颜似歌咏。彷佛世上仙，沉湎酒中圣。淡扫华嵓虚，重抹金陵盛。阳陂草木光，阴厓峦壑瞑。狂游折屐齿，清谈麾麈柄。遥指廊庙姿，岂是山林性。九原如可起，苍生今巳病。
豫章行
作者：刘澄甫
朝代：明
体裁：乐府曲辞

出处本无定，隐显难俱宣。祸福起转毂，是非明盖棺。神禹禅虞舜，祀夏垂永年。傅说梦高宗，法祖应配天。扬雄乃颂莽，乐毅遂辞燕。李斯谏逐客，田文爱养贤。堂奥生戈矛，杯酒释兵权。万事多错忤，倚伏理循环。
赋得原上草
作者：刘澄甫
朝代：明
体裁：五言律诗

新绿连洋曲，沿溪风正轻。意含郊雨润，色藉海云平。爱近花裀坐，愁萦柳带生。王孙归未得，怅望若为情。
过邯郸访卢生梦处
作者：刘澄甫
朝代：明
体裁：古风

阅世若谈梦，全形如系风。蕉鹿互得失，柯蚁僭王封。高人喜旷达，志士推豪雄。伏读枕中记，隐显顷刻终。狂歌天姥吟，出入烟霞重。偶行邯郸道，下马寻遗踪。栋宇半漫漶，草树摇茜葱。卢生睡未醒，吕翁何可逢。路隅沽浊醪，一醉游洪濛。轩辕乐华胥，文王徵非熊。蒙叟竟为蝶，丁固乃生松。转觉梦中梦，宁知空外空。徘徊弗能去，怅望西山峰。
送陈东渚北上
作者：刘澄甫
朝代：明
体裁：五言排律

五凤司喉舌，三齐表缙绅。银台仍筦钥，画省旧臣邻。日近彤楼影，香飘紫阁尘。斗边黄纸下，山畔白云屯。阀阅移忠孝，交亲尽主宾。松筠坚气节，冰雪饱精神。暂得襜帷驻，行当要路津。何妨隐金马，正值走蒲轮。青锁经游惯，黄扉出纳频。龙墀通密勿，枫陛听丝纶。接武夔龙踵，分忧丙魏身。衮衣明日月，锡服绣麒麟。岂望弹冠庆，还瞻结绶新。忝予白发友，羡尔紫薇臣。莲社盟犹在，鸡坛谊已伸。琴香消暑酷，金石托情真。乘醉吟花下，投閒钓水滨。风烟重离别，书札慰沉沦。
重七夕行
作者：刘澄甫
朝代：明
体裁：古风

此月此日重七夕，银河炯炯当窗碧。牵牛玉轭幸再骧，织女金梭喜仍掷。秋风袅袅天宇清，秋露盈盈桂花白。一年一度尚风波，两夕两情宁间隔。世上万事渺难期，汉外双星会岂易。儿女阶畔罗酒浆，乌鹊桥边修羽翮。前月乞巧巧如何，此日乞巧巧须益。陈瓜列果复绮筵，结綵穿针竞瑶席。云幄淹留轼帝车，丹霞掩映支机石。风云得会或偶然，鱼水还同转生隙。牛女再遇非等閒，上下重交真莫逆。
问园丁幽事
作者：刘澄甫
朝代：明
体裁：五言律诗

频年学老圃，幽事近何如。抽笋沙匀砌，移蔬水满渠。隔窗呼倦鸟，临槛饭游鱼。夏簟贪长日，閒居赋自书。
闻柝
作者：刘澄甫
朝代：明
体裁：五言律诗

月明人语寂，霜落柝声寒。断续斋铃杂，清幽戍角残。金吾传夜警，玉漏送更阑。羁旅愁无奈，关城卧未安。
除夕
作者：刘澄甫
朝代：明
体裁：七言律诗

今夕何夕岁华尽，明日明年淑气回。坐惜寒梅销腊雪，起沾膏雨洒春台。萧萧白发新仍故，落落穷愁去复来。绮席忽开东舍竹，衡门高咏北山莱。
雪晴
作者：刘澄甫
朝代：明
体裁：五言律诗

入夜同云密，平明霁景饶。白添山骨寿，红见海霞标。玉马时应出，琼枝煖欲消。盈虚占物理，甘分卧萧条。
雷
作者：刘澄甫
朝代：明
体裁：五言律诗

殷殷南山动，轰轰北极回。卧龙能自奋，甘雨尚须催。酷暑声应扫，妖氛震欲开。九天流解泽，先向海邦来。
飞龙篇
作者：刘澄甫
朝代：明
体裁：乐府曲辞

轩辕鼎湖骑飞龙，云軿象御浮烟空。花颜月貌争相从，股肱耳目谁与同。纷纷攀髯咸堕弓，两两玉女偕金童。银阙嵯峨扶桑东，洞天隐约蓬莱中。拍手放浪山崆峒，潜身颐养芙蓉宫。白云飘飖真难逢，黄金销灼不可镕。千秋万岁传无穷，九还七返如捕风。锦文绿字苔藓封，石函玉笈神鬼工。紫皇邀我游鸿濛，叩之不语心忡忡。
饮马长城窟行
作者：刘澄甫
朝代：明
体裁：乐府曲辞

饮马长城窟，城边多白骨。征马嘶不前，战士愁难越。秦皇筑紫塞，万里空流血。汉祖围白登，三军困饥渴。马邑夜萧条，龙沙风惨慄。十去七不还，一札九叹息。男儿誇健少，妇女哭呜咽。凯歌何时唱，旄头何日灭。善守在四方，王者无奇烈。
鹊湖
作者：刘澄甫
朝代：明
体裁：五言律诗

历下名园盛，家家湖水清。石桥斜入浦，竹溆曲侵城。进艇分山色，弹弦杂鸟声。遥怜采菱女，两两踏歌行。
齐讴行
作者：刘澄甫
朝代：明
体裁：乐府曲辞

齐国善讽谣，齐女能讴歌。临淄佳丽地，贵富侯王多。营丘据形胜，十二当山河。迤逦琅琊饶，膏腴即墨奢。渔盐并粳稻，海错纷交加。浮磬有遗音，孤桐挺阳坡。檿桑中琴瑟，绤絺胜绮罗。桓公敬仲父，威王烹东阿。田单走燕骑，鲁连却秦戈。天道岂常泰，人事或坎轲。君相胥汨没，霸业终蹉跎。达士解止足，去去将如何。
�衣·冯裕
作者：刘澄甫
朝代：明
体裁：五言律诗

九月堪授衣，三边人未归。暮砧催短日，霜帛捲重扉。落手随高下，停针忆瘦肥。殷勤付鸿雁，何日到金微。
黄鹤楼眺望
作者：刘炜
朝代：明
体裁：七言律诗

每入春来望不穷，登楼一笑楚天空。隔江乱拥晴川树，短鬓空余铁笛风。鹦鹉恨埋芳草绿，阑干醉倚夕阳红。不禁过眼多更变，拟向沧浪学钓翁。
㮤轩为江礼闻赋
作者：刘炳
朝代：明
体裁：古风

平湖斜带城东道，幽轩偃蹇长松好。琥珀脂凝露叶光，茯苓出土云根老。八月九月天气虚，疏帘焚香公事馀。秋风落树山月吐，一榻清凉还读书。
丁夘立春简蔡宗文昆季
作者：刘炳
朝代：明
体裁：七言律诗

玉琯吹葭已应灰，字题春帖手斜裁。震司木德三阳泰，律协条风一气回。鸾辂忆陪趋御苑，燕钗曾赐出宫醅。文园多病归田早，鬓影东风看野梅。
七夕宿天堂寺
作者：刘炳
朝代：明
体裁：七言律诗

西风吹梦宿僧堂，谁遣黄金布地装。万叶宝灯秋弄影，九重珠塔夜浮光。天连象阙星辰湿，云护龙宫雨露凉。门外三车何必问，大千身色两俱忘。
七夕对月怀蓝明之黄彦美蒋师文先生
作者：刘炳
朝代：明
体裁：古风

碧梧金井生早秋，北斗斜射银河流。鹊桥灵车俨若渡，织女有约期牵牛。古传此事不可诘，五云髣髴闻笙球。搴衣举酒酬明月，起舞激烈心悠悠。但恨玉�捣灵药，不能医此万古之閒愁。眼看明月年年好，古人已先今人老。今人还是后人哀，绿鬓朱颜岂堪保。自怜年少心志狂，赤手直欲攀扶桑。琅玕披腹扶云汉，拟致尧舜垂衣裳。岂无苍生待霖雨，命与时蹇空昂藏。弃官归来守乡土，破砚凝尘百无补。时今引领送飞云，天华当空秋一羽。今年种豆南山阿，斜日荷锄仍浩歌。木叶脱落霜露降，时不我延将奈何。明年拟结溪头屋，乱石环墙种脩竹。扁舟载酒弄沧浪，看雪寻梅剡溪曲。
七夕对月怀蓝明之黄彦美蒋师文先生
作者：刘炳
朝代：明

碧梧金井生早秋，北斗斜挂银河流。鹊桥灵车俨若渡，织女有约期牵牛。古传此事不可诘，五云仿佛闻笙球。搴衣举酒酹明月，起舞激烈心悠悠。但恨玉兔捣灵药，不能医此万古之闲愁。眼看明月年年好，古人逝矣今人老。今人还是后人哀，绿鬓朱颜岂堪保。自怜年少心志狂，赤手直欲扳扶桑。琅玕披腹抉云汉，拟致尧舜垂衣裳。岂无苍生待霖雨，命与时蹇空昂藏。弃官归来守乡土，破砚凝尘百无补。时时引领送飞云，天华当空秋一羽。今年种豆南山阿，斜日荷锄仍浩歌。木叶脱落霜露降，时不我延将奈何。明年拟结溪头屋，乱石环墙种修竹。扁舟载酒弄沧浪，看雪寻梅剡溪曲。
上之回
作者：刘炳
朝代：明
体裁：乐府曲辞

上之回，紫阙拂曙红云开。蛟龙悬旌丽晓日，骆驼驾鼓鸣春雷。前勾陈，后玄武，凤凰来仪百兽舞。左黄钺，右白旄，万国稽首诸侯朝。玉帛如山不可计，天子之寿四万八千岁。
与子升弟观捕鱼
作者：刘炳
朝代：明
体裁：七言律诗

柳条风脆已梳黄，潮落溪毛石露梁。帆脚压霜寒撒网，柁牙移月夜鸣榔。载车有猎曾占渭，鼓枻无歌岂濯湘。又得锦鳞长尺半，邻翁新酒正吹香。
与子升弟观捕鱼
作者：刘炳
朝代：明

柳条风脆已梳黄，潮落溪毛石露梁。帆脚压霜寒杀网，柁牙移月夜鸣榔。载车有猎曾占渭，鼓枻无歌岂濯湘。叉得锦鳞长尺半，邻翁新酒正吹香。
东武吟
作者：刘炳
朝代：明
体裁：乐府曲辞

壮年投笔去，手提三尺箠。戎衣才至骭，短剑光陆离。国士每自许，独赖相公知。解衣衣我寒，推食充我饥。心怀犬马报，未有涓埃施。十年在幕府，徒将文墨持。前星一夜落，天地黯无辉。功勋都若梦，部曲各分违。春草门前绿，空遗枥马嘶。月痕弓上挂，云影旆犹垂。霸气风云散，姓名谁复题。落日将军树，凄凉过客悲。长哀波浩荡，不尽泪如丝。
东武吟
作者：刘炳
朝代：明

壮年投笔去，手提三尺箠。戎衣才至骭，短剑光陆离。国士每自许，独赖相公知。解衣衣我寒，推食充我饥。心怀犬马报，未有涓埃施。十年在幕府，徒将文墨持。前星一夜落，天地黯无辉。功勋都若梦，部曲各分违。春草门前绿，空遗枥马嘶。月痕弓尚挂，云影旆犹垂。霸气风云散，姓名谁复题。落日将军树，凄凉过客悲。长哀波浩荡，不尽泪如丝。
东湖忆旧简刘子雍胡伯清汪宗彝
作者：刘炳
朝代：明
体裁：七言绝句

萧家巷口花如雾，红粉阑干酒旆斜。记得少年曾系马，如今无树可啼鸦。
东源八景为裕齐叔翁题 其一 古木龙蟠
作者：刘炳
朝代：明
体裁：五言律诗

古木蜿蜒屈，虬枝若有神。铁柯缠紫鬣，黛叶蔽苍鳞。干卧南阳雨，根分剑水春。只愁雷电夕，奋迅起秋旻。
东源八景为裕齐叔翁题 其七 西山爽气
作者：刘炳
朝代：明
体裁：五言律诗

绝爱西山爽，帘深醉眼新。黛浓窗掩户，翠湿树生春。送晚登楼屡，延晴拄笏频。晋人风致远，长啸愧缁尘。
东源八景为裕齐叔翁题 其三 双溪明月
作者：刘炳
朝代：明
体裁：五言律诗

月照双溪水，春流燕尾叉。光移船柁转，影落钓丝斜。壁彩澄鸥渚，金波漾雁沙。扣舷清不寐，浩兴欲乘槎。
东源八景为裕齐叔翁题 其二 巨石虎踞
作者：刘炳
朝代：明
体裁：五言律诗

拳石如苍虎，嶙峋猛势盘。负嵎云骨润，饮羽土痕乾。晓踞千岩震，秋蹲一壑寒。野墙斜日后，冯妇下车看。
东源八景为裕齐叔翁题 其五 石井灵泉
作者：刘炳
朝代：明
体裁：五言律诗

山根遗古井，云骨浸寒漪。碧甃苔花涩，银床野树欹。葛洪仙后浚，贾谊谪前窥。病渴愁无地，清泠一咽奇。
东源八景为裕齐叔翁题 其八 东阁书声
作者：刘炳
朝代：明
体裁：五言律诗

草阁深弦诵，吾伊彻夜分。邻鸡销夕漏，简蠹护香芸。山鬼吹灯听，溪僧隔竹闻。断机遗训在，秋梦落青云。
东源八景为裕齐叔翁题 其六 草堂修竹
作者：刘炳
朝代：明
体裁：五言律诗

万个琅玕竹，茆堂一榻宽。窗连栖凤干，檐近钓鳌竿。凉月淇园夜，西风渭水寒。此君何可少，日日报平安。
东源八景为裕齐叔翁题 其四 万斛晴云
作者：刘炳
朝代：明
体裁：五言律诗

万斛云姿秀，岩栖伴古松。尚横秦岭态，犹带楚台踪。林碧晴萦絮，天青晚作峰。也曾閒出岫，上下逐飞龙。
义城十景 其一 乌石樵歌
作者：刘炳
朝代：明
体裁：古风

乌石冈头路，林峦胜景开。洲连青野阔，山俯碧溪回。墨沼春生草，书堂雨荫苔。樵歌时出谷，野兴屡登台。自得园庐乐，生涯不用媒。
义城十景 其七 清新酒旆
作者：刘炳
朝代：明
体裁：古风

结搆清新馆，晨昏绝市嚣。柴扉通杏坞，竹径接花桥。日暖醅香好，风清旆影高。渔翁频岸帻，行客屡停轺。喜际羲轩世，酣歌慰寂寥。
义城十景 其三 鲁坛古市
作者：刘炳
朝代：明
体裁：古风

洙泗流波远，尊崇百代同。衣冠循习气，俎豆想馀风。市废残槐绿，坛虚野杏红。坏垣迷古铎，宿草卧悬钟。文沼今更化，弦歌幸岁丰。
义城十景 其九 攑洲雁集
作者：刘炳
朝代：明
体裁：古风

榉洲秋色晚，鸿雁日回翔。已解逃罾缴，应能饱稻粱。肯同鸥伴侣，偏与燕参商。灵囿沾仁化，周诗荐乐章。帛书曾系足，千载仰苏郎。
义城十景 其二 花桥钓艇
作者：刘炳
朝代：明
体裁：古风

花桥通驷马，锦里昔鸣珂。红雨桃飘浪，青丝柳蘸波。石阑晴更倚，钓艇晚还过。鱼暖金翻藻，鸥凉白宿荷。先贤多胜赏，落日一渔蓑。
义城十景 其五 鸡笼晓月
作者：刘炳
朝代：明
体裁：古风

林峦多胜概，彷佛类鸡笼。古木千章绕，流泉一脉通。曙光浑杳霭，云气总朦胧。玉兔还留白，金乌未吐红。降神生俊彦，何必羡高崧。
义城十景 其八 绿野书楼
作者：刘炳
朝代：明
体裁：古风

先世儒为业，建楼多蓄书。不殊裴相宅，那让邺侯居。绕屋竹自长，侵阶草不除。往来无俗子，谈笑有才谞。即此供耕穫，何须菑与畬。
义城十景 其六 马鞍晴云
作者：刘炳
朝代：明
体裁：古风

二气多融结，奇形解六飞。岚光时吐吸，日影半熹微。顷刻成苍狗，须臾变白衣。去来如有意，动静总忘机。一旦为霖雨，丰穰赈岁饥。
义城十景 其十 钟潭龙蟠
作者：刘炳
朝代：明
体裁：古风

巨镛隐灵物，潜伏碧潭深。冶铸知因昔，流传直至今。波涛时汹汹，云雾日阴阴。自有为霖志，能无济世心。何时九霄上，鼓舞发清吟。
义城十景 其四 汉营馀垒
作者：刘炳
朝代：明
体裁：古风

先世逢昌运，经邦建武威。六韬开豹略，八阵出鱼丽。山岳雄图在，风云霸业移。泉声悲鼓角，树影见旌旗。自拟羊公石，登临不尽思。
义士歌
作者：刘炳
朝代：明
体裁：古风

昆崙昼裂黄河决，京畿地毛白于雪。鬼母啼秋天雨鱼，武库兵鸣剑飞血。黄屋播越烟尘张，四海感激思勤王。鄱阳胡公躯七尺，义旌塞露寒无光。鸢肩火色万里壮，虎气电目千夫强。城头阵云压鼙鼓，酾酒椎牛题露布。破斧沉船晓更征，囊沙拥水宵还渡。万乘千舆骠骑营，转战直薄浮梁城。孤军粮尽朝餐草，间道人稀夜煮冰。铁甲照霜弓影曲，宝刀磨月水痕腥。旄头芒射前星落，恃勇骁腾身不却。凄凉马革裹尸归，谁复声名写麟阁。郡侯纪绩笔如椽，父老相传泪泫然。三尺荒坟何处是，忠臣后代子孙贤。
义士歌
作者：刘炳
朝代：明

昆崙昼裂黄河决，京畿地毛白于雪。鬼母啼秋天雨鱼，武库兵鸣剑飞血。黄屋播越烟尘张，四海感激思勤王。鄱阳胡公躯七尺，义旗塞路寒无光。鸢肩火色万里壮，虎气电目千夫强。城头阵云压鼙鼓，酾酒椎牛题露布。破釜沉船晓更征，囊沙壅水宵还渡。万乘千旟骠骑营，转战直薄浮梁城。孤军粮绝朝餐草，间道人稀夜煮冰。铁甲照霜弓影曲，宝刀磨月水痕腥。旄头芒射前星落，恃勇骁腾身不却。凄凉马革裹尸归，谁复声名写麟阁。郡侯纪绩笔如椽，父老相传泪泫然。三尺荒坟何处是，忠臣后代子孙贤。
乌夜啼练高同赋
作者：刘炳
朝代：明

城头乌啼风瑟瑟，露滴银床秋月白。锦屏金屋醉西施，歌长漏短铜壶窄。回首繁华散似云，姑苏台上鹿成群。今人却忆乌啼月，此月还应照后人。
乌夜啼练高同赋
作者：刘炳
朝代：明
体裁：乐府曲辞

城头乌啼风瑟瑟，露滴银床秋月白。锦屏金屋醉西施，歌长漏短铜壶窄。回首繁华散似云，姑苏台上鹿成群。令人却忆乌啼月，此月还应照后人。
乌栖曲
作者：刘炳
朝代：明
体裁：乐府曲辞

乌夜啼，梧桐树。愁梦回，肠应苦。兰膏张，照树光。啼乌去，夜未央。梧桐叶底清露坠，一声一滴相思泪。
乌生同刘子宪赋
作者：刘炳
朝代：明
体裁：乐府曲辞

慈乌知返哺，羔羊乃跪乳。嗟嗟世人何其愚，不爱父与母。飞为禽，走为兽，犹知生所自。衣人衣，食人食，不若禽兽为。孟宗泣竹冬笋生，王祥求鲤坚冰穿。黄香扇枕席，陆绩怀橘还。郭巨埋子天乃赐之金与宝，子路负米遥遥百里不敢难。拳拳奉颜色，惟恐母不欢。陶母能剪发，孟母犹三迁。拳拳教子心，惟恐子不贤。嗟予何敢望古人，顿蹋心肝摧。生不获尽养，死不获尽哀。海可竭，山可夷，终天之痛不可回。誓当庐墓复衔土，庶几予心千古万万古。
乙丑春拜先垄于潘超村
作者：刘炳
朝代：明
体裁：七言律诗

芳池流水乱穿沙，料峭东风鬓影斜。残粉腊催梅褪瓣，嫩黄晴转柳生芽。墓亭瓦落松飘子，隧道泥乾藓蚀花。碣石有题惭未勒，幽光潜德思无涯。
予弟刘勋字彦辅少习举子业好兵家书便弓马不事产业壬辰兵起倡义树旗及大明有天下同浮梁于光以兵从征九江蕲黄转克台明定兰秀山镇闽中守潮阳以疾终予闻而悲之惜其平日以功业自许二十年跃马食肉于军中所至有战绩竟不克以成名命也夫
作者：刘炳
朝代：明
体裁：七言律诗

弱鬼人惊气食牛，义旗先倡万人收。剑磨狼血蛮烟晓，箭洗蛟涎瘴雨秋。才大孔融徒爱国，数奇李广不封侯。行人传讣疑还信，何处羁魂土一抔。
予昔与孟思鲁参戎事于三衢监司宋公幕府及兵溃得间道还乡遂归休之志故历叙之
作者：刘炳
朝代：明
体裁：古风

嗟嗟汉燧昔沉耀，横流板荡迷中畿。鬼母啼烟赤电走，天狗堕地金石飞。志士勤王涕沾臆，义旆悬云昭白日。剑击风云向夜悲，揖誓山河仰天泣。君当少年功节殊，短衣倒骑生马驹。蛮笺草檄墨惨淡，宝刀砍血腥模糊。奏凯对花歌窈窕，量沙卧雪宿氍毹。运筹制胜尝轻敌，凭轼降城不顾躯。幕泛碧油陈雅乐，漏残银烛合兵符。孤军转战经千里，萧条榆塞尘沙起。秦树关河落日低，汉营鼓角西风里。婺女妖氛压断墙，严滩杀气连重垒。羽书援绝斗兵稀，古道行人畏蒺藜。霜衔白骨饥乌下，秋入金疮败马嘶。虞姬帐下将军死，公子门前壮士归。去国共怜王粲赋，望乡同拟杜陵诗。壮志无成还故里，城西茅屋苔痕紫。钩帘听雨更焚香，拄笏看云时隐几。自信胸澄渤海清，宁怜气与嵩华倚。破浪谁擒北海鳌，穿林学射南山雉。笑傲行将下泽车，经纶懒取圯桥履。草荒三径掩衡门，旧事相逢不忍论。两鬓缁尘销岁月，一双蜡屐信乾坤。湘上雨晴飞落木，与子登临散幽独。杖藜出郭路江沙，一笑寻僧看修竹。
予昔与孟思鲁参戎事于三衢监司宋公幕府及兵溃得间道还乡遂归休之志故历叙之
作者：刘炳
朝代：明

嗟嗟汉燧昔沉耀，横流版荡糜中畿。鬼母啼烟赤电走，天狗堕地金石飞。志士勤王涕沾臆，义旆悬云昭白日。剑击风云向夜悲，楫誓山河仰天泣。君当少年功节殊，短衣倒骑生马驹。蛮笺草檄墨惨淡，宝刀斫血腥模糊。奏凯对花歌窈窕，量沙卧雪宿？毹。运筹制胜常轻敌，凭轼降城不顾躯。幕泛碧油陈雅乐，漏残银烛合兵符。孤军转战经千里，萧条榆塞尘沙起。秦树关河落日低，汉营鼓角西风里。婺女妖氛压断墙，严滩杀气连重垒。羽书援绝斗兵稀，古道行人畏蒺䔧。霜衔白骨饥乌下，秋入金疮败马嘶。虞姬帐下将军死，公子门前壮士归。去国共怜王粲赋，望乡同拟杜陵诗。壮志无成还故里，城西茅屋苔痕紫。钩帘听雨更焚香，柱笏看云时隐几。自信胸澄渤海清，宁怜气与嵩华比。破浪谁擒北海鳌，穿林学射南山雉。笑傲行将下泽车，经纶懒取圯桥履。草荒三径掩衡门，旧事相逢不忍论。两鬓缁尘销岁月，一双蜡屐信乾坤。湖上雨晴飞落木，与子登临散幽独。杖藜出郭踏江沙，一笑寻僧看脩竹。
予舅氏朱民俊会心憩老二亭幼时往还必预宴赏今已荒棘重来有感柬朱允容允实·其一
作者：刘炳
朝代：明
体裁：七言绝句

春风乱向雨中过，眼底閒愁奈若何。忆得儿时骑竹马，会心亭上醉还歌。
予舅氏朱民俊会心憩老二亭幼时往还必预宴赏今已荒棘重来有感柬朱允容允实·其二
作者：刘炳
朝代：明
体裁：七言绝句

憩老亭西多牡丹，年年携酒向春看。于今池馆都非昔，野烧凝烟暮雨寒。
云涛兄归窆于分乡界辛未年十二月二十二日也
作者：刘炳
朝代：明
体裁：古风

同气义所感，永诀情更伤。老泪酬荒草，孤酸割柔肠。悬旌风带色，掩隧日无光。岂止山阳笛，箫骚起白杨。
云湖渔乐图为陈茂叔赋
作者：刘炳
朝代：明
体裁：古风

船头书百册，船尾酒百壶。懒骑桃花马，濯缨云水湖。手携珊瑚竿，不挂朱虎符。壮心捲笠泽，浩气凌东吴。寒食春风三月暮，暖帐桃花香簇簇。弱水三千锦帐红，禹门九万晴涛绿。身被紫团宫锦袍，灵槎不厌银河遥。丝纶垂虹八百文，坐弄明月吹鸾箫。罡风泠泠挽双袖，手扪箕尾闻云璈。醉来晞发支机石，鼓枻天津钓六鳌。
云湖渔乐图为陈茂叔赋
作者：刘炳
朝代：明

船头书百册，船尾酒百壶。懒骑桃花马，濯缨云水湖。手携珊瑚竿，不挂朱虎符。壮心捲笠泽，浩气凌东吴。寒食春风三月暮，暖涨桃花香簇簇。弱水三千锦浪红，禹门九万晴涛绿。身被紫团宫锦袍，灵槎不厌银河遥。丝纶垂虹八百丈，坐弄明月吹鸾箫。罡风泠泠挽双袖，手扪箕尾闻云璈。醉来晞发支机石，鼓枻天津钓六鳌。
五杂组·其一
作者：刘炳
朝代：明
体裁：乐府曲辞

五杂组，架上衣。往复还，庭下鸡，不获已炊扊扅。
五杂组·其三
作者：刘炳
朝代：明
体裁：乐府曲辞

五杂组，床上裀。往复还，桥边人，不获已行负薪。
五杂组·其二
作者：刘炳
朝代：明
体裁：乐府曲辞

五杂组，云锦裳。往复还，双鸳鸯，不获已守空房。
五杂组·其四
作者：刘炳
朝代：明
体裁：乐府曲辞

五杂组，织翠裾。往复还，溪中鱼，不获已身当垆。
京口中秋
作者：刘炳
朝代：明
体裁：七言绝句

归棹前年酒满缸，牵衣稚子慰离肠。却怜月色连秋色，依旧他乡忆故乡。
京城元夕
作者：刘炳
朝代：明
体裁：七言绝句

五年无路扫梧楸，梦里关山只泪流。谁送寒灯到先垄，异乡明月故乡愁。
京城题家书后示善鄯诸侄时玉珊自西河归
作者：刘炳
朝代：明

莫遣春泥污短靴，莫将鹅鸭恼邻家。窗前好种芭蕉树，写字题诗寄阿爷。虎牢雁门通马邑，酒泉黑水接流沙。怜尔西行一万里，且喜除夕得还家。别时纤手牵衣送，想见了鬟似漆光。莫向堂前恼阿母，海榴窗下绣鸳鸯。短褐欺寒双鬓迷，当门新筑野墙低。何时傍竹结茅屋，与尔长吟乌夜啼。
京城题家书后示善鄯诸侄时玉珊自西河归·其三
作者：刘炳
朝代：明

别时纤手牵衣送，想见了鬟似漆光。莫向堂前恼阿母，海榴窗下绣鸳鸯。
京城题家书后示善鄯诸姓时玉珊自西河归·其一
作者：刘炳
朝代：明
体裁：七言绝句

莫遣春泥污短靴，莫将鹅鸭恼邻家。窗前好种芭蕉树，写字题诗寄阿爷。
京城题家书后示善鄯诸姓时玉珊自西河归·其三
作者：刘炳
朝代：明
体裁：七言绝句

别时纤手牵衣送，想见丫鬟似漆光。莫向堂前恼阿母，海榴窗下绣鸳鸯。
京城题家书后示善鄯诸姓时玉珊自西河归·其二
作者：刘炳
朝代：明
体裁：七言绝句

虎牢雁门通马邑，酒泉黑水接流沙。怜尔西行一万里，且喜除夕得还家。
京城题家书后示善鄯诸姓时玉珊自西河归·其四
作者：刘炳
朝代：明
体裁：七言绝句

短褐欺寒双鬓迷，当门新筑野墙低。何时傍竹结茅屋，与尔长吟乌夜啼。
侠气
作者：刘炳
朝代：明
体裁：七言律诗

中年侠气未全消，通籍金闺蹑紫霄。龙尾趋班晨漏转，螭头簪笔晚香飘。柳迷辇路迂璚佩，花压宫墙度綵箫。报国自惭衰朽质，经秋归梦到渔撨。
元日早朝呈翰林诸公
作者：刘炳
朝代：明
体裁：七言律诗

禁城晓箭漏犹频，仙掌微茫曙色分。虎卫鸣鞭瞻紫极，鸾舆迎驾拥红云。宫帘日转旌旗合，天仗风飘剑佩闻。班次螭头簪笔近，绯袍因惹御炉熏。
入塞
作者：刘炳
朝代：明
体裁：乐府曲辞

旄头昨夜敛，徵兵入汉关。将军定勋业，壮士悲刀环。旌裂雕云画，衣穿龙锦团。碛月老乡泪，风沙销箭瘢。闺中谩歌舞，今日到长安。
入塞
作者：刘炳
朝代：明

旄头昨夜敛，徵兵入汉关。将军定勋业，壮士悲刀环。旗裂雕云画，衣穿龙锦团。碛月老乡泪，风沙销箭瘢。闺中谩歌舞，今日到长安。
兰轩为丁彦鼎赋
作者：刘炳
朝代：明
体裁：古风

隐居草堂临澹津，疏帘昼垂无市尘。青衫缁鬓宁辞禄，白眼乾坤不厌贫。小窗斑竹阑干曲，客来屐齿苔痕绿。缃帙连床蠹影沉，墨池映砚鹅群浴。手种幽兰满后庭，紫茎芳穗延馀馨。烟痕远浥三湘碧，露气遥分九畹青。返掩衡门乐真趣，不向繁华逐桃李。美人采结自有期，五云环佩蓬莱水。
关庙
作者：刘炳
朝代：明
体裁：七言律诗

不愤炎灵国步迍，忠肝义胆整乾坤。紫髯犹带风云色，赤骥曾蒙战伐尘。一剑三分存社稷，寸心万死托君臣。气凌华夏曹瞒走，遗庙空山荐楚蘋。
冬至日蒙赐饮膳赋诗
作者：刘炳
朝代：明
体裁：七言律诗

律回葭琯已生阳，气转洪钧万国昌。五色云霞呈凤彩，九重日月见龙章。官厨分膳羔凝腊，宫使颁壶酪泛香。病骨龙钟沾雨露，野人无地报恩光。
凤凰台上忆吹箫·丁巳中秋感旧
作者：刘炳
朝代：明
体裁：词

银汉无声，澹云笼月，汀烟落木萧萧。怅西风万里，江上停桡。玉砌雕阑何处，霓裳曲、凤管鸾箫。休重问，伤心往事，都付寒潮。河桥。当年惜别，翠雁湿啼痕，敛衽魂销。感新愁磊磈，有酒难浇。行径红兰香歇，低颦念、暮暮朝朝。银屏悄，定应晚妆，宫黛慵描。
出塞
作者：刘炳
朝代：明
体裁：乐府曲辞

九重颁凤诏，单于入井陉。三边徵候骑，五道出奇兵。战云连阵黑，烽烟照汉青。蛇文弓挂月，龙气剑流星。酬恩不顾命，金印斗来擎。